sagorsarker/bangla-wikipedia huggingface dataset:
হোমো

হোমো ("Homo", হতে উদ্ভূত) হোমিনিড পরিবারের একটি গণ। অস্ট্রালোপিথেকাস গণ থেকে উদ্ভূত এই গণ কেবল একটি বিদ্যমান প্রজাতি ও একাধিক বিলুপ্ত প্রজাতি নিয়ে গঠিত। বিদ্যমান প্রজাতিটি আধুনিক মানুষ ("H. sapiens") আর বিলুপ্ত প্রজাতিগুলি একত্রে আদিম মানুষ নামে পরিচিত। বিভিন্ন আদিম মানুষকে আধুনিক মানুষের হয় পূর্বপুরুষ নাহয় নিকট সম্পর্কীয় বলে শ্রেণিভুক্ত করা হয়।
হোমো গণের প্রাচীনতম সদস্য হোমো হ্যাবিলিস ("H. habilis"), আর তার প্রাচীনতম জীবাশ্ম ২০ লাখের বেশি বছর পুরনো। হোমো ও প্যারানথ্রোপাস ("Paranthropus") গণদ্বয় একত্রে সম্ভবত অস্ট্রালোপিথেকাস গণের এ. আফ্রিকানাস ("A. africanus") প্রজাতির সাথে সবচেয়ে নিকট সম্পর্কীয়। হোমোর চবচেয়ে নিকট সম্পর্কীয় গণ হচ্ছে শিম্পাঞ্জি ("Pan"), যা মায়োসিনের শেষে ৫৭-১১ লাখ বছর আগে হোমো থেকে বিচ্ছিন্ন হয়েছিল।
প্রায় ২০ লাখ বছর আগে হোমো ইরেক্টাস ("H. erectus") আবির্ভূত হয়েছিল আর একাধিক অভিযানের মাধ্যমে আফ্রিকা ও ইউরেশিয়া জুড়ে ছড়িয়েছিল। অভিযুজ্য ও সফল এই প্রজাতি প্রায় ৫ লাখ বছর আগে উপপ্রজাতিতে বিভক্ত হওয়ার আগে পর্যন্ত দশ লাখের বেশি বছর ধরে টিকে ছিল।
প্রায় ২-৩ লাখ বছর আগে আফ্রিকায় শারীরিকভাবে আধুনিক মানুষ ("H. sapiens") আবির্ভূত হয়েছিল। প্রায় একই সময় ইউরোপ ও পশ্চিম এশিয়ায় নিয়ানডার্থাল ("H. neanderthalensis") আভির্ভূত হয়েছিল। প্রায় ২ লাখ ৫০ হাজার আগে একাধিক অভিযানের মাধ্যমে আধুনিক মানুষ আফ্রিকা থেকে চতুর্দিকে ছড়িয়ে পড়েছিল। প্রায় ৫০-৭০ হাজার বছর আগে পারস্য, দক্ষিণ এশিয়া, দক্ষিণপূর্ব এশিয়া ও ওশেনিয়াতে আধুনিক মানুষ বিস্তৃত হয়েছিল, যার ফলে ৫০ হাজার বছর আগে ইউরেশিয়া ও ওশেনিয়া জুড়ে দীর্ঘস্থায়ী মানব বসতি স্থাপন হয়েছিল। আফ্রিকা ও ইউরেশিয়ায় আধুনিক মানুষ আদিম মানুষদের সঙ্গে সংকর প্রজনন করেছিল, আর নিয়ানডার্থাল-সহ বিশুদ্ধ আদিম মানব প্রজাতিগুলো প্রায় ৪০ হাজার বছর আগে বিলুপ্ত হয়েছিল।
"হোমো" নামটি লাতিন "homō" থেকে উদ্ভূত, যার অর্থ "মানুষ"। ১৭৫৮ সালে কার্ল লিনিয়াস "Homo sapiens" দ্বিপদ নামকরণ চালু করেছিলেন। ঊনবিংশ শতাব্দীর দ্বিতীয়ার্ধে হোমো গণের অন্যনায় প্রজাতির নামকরণ করা হয়েছিল (যেমন ১৮৬৪ সালে "H. neanderthalensis" এবং ১৮৯২ সালে "H. erectus")।
টি এস সত্যবতী

টি এস সত্যবতী (জন্ম: ৩০শে জুন ১৯৫৪) কর্ণাটকের বেঙ্গালুরুতে বসবাসকারী একজন ভারতীয় সঙ্গীতজ্ঞ, শিল্পী এবং পণ্ডিত।
সত্যবতীর জন্ম ১৯৫৪ সালের ৩০শে জুন কর্ণাটকের বেঙ্গালুরুতে টি এস শ্রীনিবাস মূর্তি এবং শ্রীরঙ্গলক্ষ্মীর ঘরে। ছোটবেলায়, দুই বছর বয়সে, তিনি মহীশূরের মহারাণীর সামনে গান গেয়েছিলেন।
সত্যবতী তাঁর বড় বোন বসন্ত মাধবীর কাছে কর্ণাটকী ধ্রুপদী সঙ্গীতের প্রশিক্ষণ শুরু করেন এবং আর কে শ্রীকান্তনের কাছে কর্ণাটকী ধ্রুপদী কণ্ঠসংগীতে দক্ষতা অর্জন করেন। তিনি ষোল বছর বয়সে প্রথম দর্শকের সামনে সঙ্গীত পরিবেশন করেছিলেন। সঙ্গীতের গবেষণা-ভিত্তিক অধ্যয়নের প্রতি আগ্রহ নিয়ে, তিনি সঙ্গীতবিদ্যায় সঙ্গীত কলারত্ন বি ভিকে শাস্ত্রী এবং মৃদঙ্গমে সঙ্গীত কলারত্ন কে ভেঙ্কটারমনের নির্দেশনায় তাঁর দক্ষতার বিকাশ করেন।
বেঙ্গালুরুর কর্ণাটক গণকলা পরিষদে, ষোল বছর বয়সে, সত্যবতী তাঁর প্রথম সঙ্গীত পরিবেশনা করেছিলেন। তিনি ভারতে এবং বিদেশে উভয় স্থানেই, প্রধান প্রধান অঞ্চল ও সভাগুলিতে সঙ্গীত পরিবেশন করেছেন।
সত্যবতী ২০১৪ সাল পর্যন্ত ব্যাঙ্গালোরের বাসবেশ্বরনগরে অবস্থিত ভিভিএস প্রথম শ্রেণীর মহিলা কলেজে সংস্কৃতের অধ্যাপক হিসেবে দায়িত্ব পালন করেন। অনেক প্রতিষ্ঠানের কাছে তিনি একজন প্রধান সম্পদ এবং একাধিক জাতীয় ও আন্তর্জাতিক সম্মেলন সহ বিভিন্ন মর্যাদাপূর্ণ মঞ্চে তিনি বক্তৃতা দিয়েছেন। একজন সক্রিয় শিক্ষাবিদ হিসেবে, তিনি একাধিক শিক্ষা মঞ্চে একজন উপদেষ্টা ছিলেন।
সৌদি আরবে ফুটবল

ফুটবল সৌদি আরবে সবচেয়ে জনপ্রিয় খেলা। সৌদি আরবে ফুটবল পরিচালনা করে সৌদি আরব ফুটবল ফেডারেশন (এসএএফএফ) ()। এটি ১৯৫৬ সালে প্রতিষ্ঠিত হয়। এটি সৌদি আরবের ক্লাব প্রতিযোগিতা এবং সৌদি আরবের জাতীয় ফুটবল দল উভয়ই পরিচালনা করে।
সৌদি আরব ফুটবল ফেডারেশনের প্রতিষ্ঠাতা হলেন প্রিন্স আব্দুল্লাহ বিন ফয়সাল আল সৌদ।
সৌদি আরব জাতীয় ফুটবল দল () এর ডাকনাম আল-সকুর, যার অর্থ ফ্যালকন (বাজপাখি)। তারা এশিয়ার সবচেয়ে সফল ফুটবল দলগুলোর মধ্যে একটি, যারা তিনবার এশিয়ান চ্যাম্পিয়নশিপ জিতেছে এবং ছয়বার বিশ্বকাপে খেলার যোগ্যতা অর্জন করেছে (১৯৯৪, ১৯৯৮, ২০০২, ২০০৬, ২০১৮, এবং ২০২২)।
সৌদি আরবের ইরানের সাথে তীব্র প্রতিদ্বন্দ্বিতা রয়েছে।
সৌদি প্রো লিগ দেশটির সর্বোচ্চ প্রতিযোগিতা স্তর। ১৯৭০ এর দশক পর্যন্ত সৌদি আরব জুড়ে ফুটবল আঞ্চলিকভাবে আয়োজন করা হত।
১৯৭৬ সালের সৌদি পেশাদার লিগ মৌসুমে পরিবহন যোগাযোগ এবং স্থানীয় ফুটবলের উন্নতির ফলে লিগটি জাতীয় ভিত্তিতে চালু করা হয়। এই টুর্নামেন্টের প্রথম মৌসুমে আটটি ক্লাব অংশগ্রহণ করেছিল।
১৯৮১ সালে সৌদি আরব ফুটবল ফেডারেশন ক্লাবের সংখ্যা ১৮টিতে উন্নীত করার সিদ্ধান্ত নেয়, যার মধ্যে ৮টি ক্লাব প্রথম লিগে অংশগ্রহণ করবে এবং বাকি ১০টি ক্লাব দ্বিতীয় লিগে প্রতিদ্বন্দ্বিতা করবে।
১৯৮৫ মৌসুমে প্রথম লিগে ক্লাবের সংখ্যা ১২টিতে উন্নীত করা হয়।
১৯৯০ সালে একটি লিগ কাপ চালু করা হয়, যা দ্য কাস্টোডিয়ান অফ দ্য টু হোলি মস্কস লিগ কাপ নামে পরিচিত। এটি ছিল দুই পর্বের প্রতিযোগিতা, যার মধ্যে একটি রাউন্ড-রবিন এবং একটি নকআউট পর্ব ছিল। রাউন্ড-রবিন পর্ব থেকে শীর্ষ চারটি দল (যারা গোল্ডেন স্কয়ার নামে পরিচিত) নক-আউট পর্বে চলে য়ায় এবং চূড়ান্ত চ্যাম্পিয়নশিপের জন্য প্রতিদ্বন্দ্বিতা করে।
২০০৭-০৮ মৌসুমে অভিজাত দলগুলির জন্য প্রতিযোগিতা করার জন্য দ্য কাস্টোডিয়ান অফ দ্য টু হোলি মস্কস চ্যাম্পিয়ন্স কাপ চালু করা হয়। এই প্রতিযোগিতায় ৮টি দল অংশগ্রহণ করে, যার মধ্যে প্রথম লিগের শীর্ষ ছয়টি দল, ক্রাউন প্রিন্স কাপ এর বিজয়ী দল এবং প্রিন্স ফয়সাল কাপ এর বিজয়ী দল অন্তর্ভুক্ত ছিল।
২০২৩ সাল থেকে সৌদি পেশাদার লিগটি পাবলিক ইনভেস্টমেন্ট ফান্ডের বিনিয়োগের মাধ্যমে উন্নতি করতে শুরু করে, মূলত ফুটবলেে। ক্রিস্তিয়ানো রোনালদোো এবং করিম বেনজেমার মত বিশ্বখ্যাত ফুটবল খেলোয়াড়রা পাবলিক ইনভেস্টমেন্ট ফান্ডের সহায়তায় সৌদি আরবের শীর্ষ-স্তরের ফুটবল লিগে যোগ দেন। ক্রিস্তিয়ানো রোনালদো তার ক্লাব আল-নাসরের বিশ্বব্যাপী অনুসারীদের উপর তাৎক্ষণিক প্রভাব ফেলেন।
, ফিফা বিশ্ব র‍্যাঙ্কিংয়ে সৌদি আরব ৫৯তম স্থানে রয়েছে
রূপা মঞ্জরী

রূপা মঞ্জরী একজন ভারতীয় অভিনেত্রী যিনি তামিল চলচ্চিত্র এবং তার পাশাপাশি মালায়ালাম ছবিতেও অভিনয় করেছেন। রুপার মাতৃভাষা তামিল। "তিনি" "নান" (২০১২) এবং "ইয়ামিরুক্কা বেয়াম" (২০১৪) -এই দুই চলচ্চিত্রে প্রধান ভূমিকা পালন করার জন্য পরিচিত। রূপা "থিরু থিরু থরু থরু" (২০০৯) চলচ্চিত্রের মাধ্যমে অভিনয় জগতে আত্মপ্রকাশ করেছিলেন। 
রূপা মঞ্জরী "থিরু থিরু থুরু থুরু" চলচ্চিত্রের মাধ্যমে অভিনয় জগতে আত্মপ্রকাশ করেন এবং ছবিটি বেশ প্রশংসিত হয়। এই ছবির জন্য অভিনেতা নিরবাচন প্রক্রিয়ায় রূপা অংশ নিয়েছিলেন এবং ৩০ জনেরও বেশি মেয়ের মধ্যে থেকে তাকে নির্বাচন করা হয়েছিল। প্রেম ও কৌতুকধর্মী এই ছবিটিতে তিনি অভিনেতা আজমলের সাথে জুটি বেঁধেছিলেন। রূপা তার অভিনয়ের জন্য "সেরা নবাগত অভিনেত্রী" বিভাগে বিজয় পুরস্কারেরর জন্য মনোনীত হয়েছিলেন। এই চলচ্চিত্রে তার চরিত্রের নাম ছিল অর্চনা। একজন সমালোচক তার অভিনয় সম্পর্কে বলেছিলেন যে রূপা রাগ, হাস্যরস ও কোমলতার ভাব সূক্ষ্মতার সাথে ফুটিয়ে তুলেছেন এবং তার অভিনয়ের মাধ্যমে চরিত্রটিকে প্রাণবন্তভাবে জীবন্ত করে তুলেছেন। 
রূপা ২০১০ সালে লাল পরিচালিত ও প্রযোজিত মালায়ালাম ছবি "টুর্নামেন্টে" অভিনয় করেন। তিনি এই ছবিতে একজন বন্যপ্রাণী আলোকচিত্রীর চরিত্রে অভিনয় করেছেন। ছবিটি নেতিবাচক পর্যালোচনার পায় এবং খারাপ ব্যাবসা করে। এরপর রূপা দীর্ঘদিন ধরে বিলম্বিত, বিজয় অ্যান্টনি অভিনীত "নান" সিনেমায় উপস্থিত হয়েছিলেন। ছবিটি ২০১০ সালের গোড়ার দিকে নির্মাণ শুরু হয় এবং ২০১২ সালে মুক্তি পায়। ছবিটি সমালোচকদের কাছ থেকে ইতিবাচক পর্যালোচনা পায়। ২০১২ সালে রূপা দুটি মালায়ালাম ছবিতে অভিনয় করেন। তাকে "মল্লু সিং" চলচ্চিত্রেও দেখা গিয়েছিল। এরপর তিনি মালায়ালাম ছবি "আই লাভ মি" -তে একটি ছোট অতিথি চরিত্রে অভিনয় করেছিলেন। ২০১৪ সালে তার প্রথম ছবি ছিল "ইয়ামিরুক্কা বায়ামে" যা একটি কৌতুকমূলক রোমাঞ্চধর্মী ছবি। এটি বাণিজ্যিকভাবে সফল হয়েছিল।
রূপা তামিল চলচ্চিত্র "শিবাপ্পু," -তে একজন নির্মাণ শ্রমিকের ভূমিকায় অভিনয় করেছিলেন।
মনোচিত্রা

মনোচিত্রা একজন প্রাক্তন ভারতীয় অভিনেত্রী। তিনি তেলুগু, তামিল এবং মালায়ালাম ভাষার সিনেমায় অভিনয় করেছেন। মনোচিত্রা ১৯৮৩ সালে"মাঝানিলাভু" চলচ্চিত্রের পূর্ণিমা চরিত্রে অভিনয়ের মাধ্যমে মালায়ালাম চলচ্চিত্র জগতে আত্মপ্রকাশ করেন। মনোচিত্রা সুপরিচিত তামিল অভিনেতা টি এস বালাইয়া এবং তার স্ত্রী নবনীথমের কন্যা।
মনোচিত্রা আশির দশক থেকে চলচ্চিত্রে অভিনয় করছেন। তার সুদীর্ঘ কর্মজীবনে তিনি তামিল তেলুগু, মালয়ালম প্রধানত এই তিন ভাষাভাষীর চলচ্চিত্রে অভিনয় করেছেন।
তামিল চলচ্চিত্র জগতে মনোচিত্রা একজন বিশিষ্ট অভিনেত্রী ছিলেন। আশির দশকের প্রথমদিকে তার অভিনীত কিছু গুরুত্বপূর্ণ তামিল চলচ্চিত্র হল, "থেন্দ্রালে ভা" (১৯৮২), "মাধুলাই মুথুক্কাল" (১৯৮২), "ওরু ওডাই নদিয়াগিরাথু" (১৯৮৩), "আন্নানুক্কু জয়" (১৯৮৯), "ভিভারামানা আলু" (২০০২), "ভাসীগারা" (২০০৩) এবং "ধর্মপুরী" (২০০৬)।
মনোচিত্রা কিছু তেলুগু চলচ্চিত্রেও অভিনয় করেছিলেন, যাদের মধ্যে উল্লেখযোগ্য;"শ্রীভারী সোভানাম" (১৯৮৫), "টেরর" (১৯৮৫), "টেরর" (১৯৮৫), "কিরাই মোগদু" (১৯৮৬) এবং "মা ভারী গোলা" (১৯৮৬)।
মনোচিত্রা মালয়ালম ভাষার চলচ্চিত্রেও অভিনয় করেছেন। তার কিছু জনপ্রিয় মালয়ালম চলচ্চিত্র হল; "মাঝা নিলাভু" (১৯৮৩), "থিমিঙ্গালাম" (১৯৮৩), "ঈ বাজি মাত্রাম" (১৯৮৩), "ওরু পাইংকিলিকাথা" (১৯৮৪), "স্বান্থাম সারিকা" (১৯৮৪), "উমানিলায়াম" (১৯৮৪) এবং "গুরুজি ওরু ভাক্কু" (১৯৮৫)
জেমপুট-জেমপুট

জেমপুট-জেমপুট বা চেকোদোক একটি ঐতিহ্যবাহী ভাজা খাবার। এটি মালয়েশিয়া, ব্রুনেই, ইন্দোনেশিয়া এবং সিঙ্গাপুরে জনপ্রিয়। এটি গমের ময়দা দিয়ে তৈরি হয়। সাধারণত এটি গোলাকার হয় এবং আকারে বিভিন্ন রকমের হতে পারে। এই জলখাবারের অনেক ধরনের বৈচিত্র্য রয়েছে। কিছুতে কলা, চ্যাপ্টা মাছ, চিংড়ি, পেঁয়াজ বা ভুট্টা ব্যবহার করা হয়।
হাইতীয় বিপ্লব

হাইতীয় বিপ্লব হলো ফরাসি ঔপনিবেশিক শাসনের বিরুদ্ধে স্ব-মুক্ত আফ্রিকান দাসদের একটি সফল বিদ্রোহ। এই বিপ্লব সংগঠিত হয়েছিলো সেন্ট-ডোমিঙ্গে, যা এখন হাইতির সার্বভৌম একটি রাষ্ট্র। এই বিপ্লব ঘটেছিল ১৭৯১ থেকে ১৮০৪ খ্রিস্টাব্দের মধ্যে। এই বিপ্লবের উদ্দেশ্য ছিল ফরাসি শাসনের উৎখাত। আফ্রিকানরা এবং তাদের বংশধররা, যারা ফরাসিদের দ্বারা দাসত্বে বন্দী ছিল,এই বিপ্লবের মাধ্যমে তাদের মুক্তি ঘটে। প্রাক্তন দাসদের দ্বারা প্রতিষ্ঠিত এবং শাসিত হয় স্বাধীন দেশ হাইতি।
ফরাসি বিপ্লবে অনুপ্রাণিত হয়ে ১৭৮৯ সালে হাইতির কালো মানুষ ও দাসেরা স্বাধীনতা ও আরও বেশি নাগরিক অধিকারের দাবিতে ঔপনিবেশিক ফরাসি শাসকদের বিরুদ্ধে সোচ্চার হয়। এই আন্দোলনে সবচেয়ে গুরুত্বপূর্ণ ছিল সেন্ট ডোমিনিঙ্গের (বর্তমান হাইতি) দাস বিদ্রোহ। ১৭৯১ সালে এই বিদ্রোহ শুরু হয়। শেষ হয় ১৮০৪ সালে। সাবেক উপনিবেশ স্বাধীন হওয়ার পরে।
হাইতির এই বিপ্লবের মহৎ তাৎপর্য রয়েছে। একদিকে ঔপনিবেশিক শাসনের অবসান ও দাসদের দিয়েই দাস প্রথার অবসান। অন্যদিকে মুলাটোদের (বাবা-মার একজন কালো মানুষ ও অন্যজন সাদা মানুষ) সঙ্গে নিয়ে সদ্য অর্জিত স্বাধীনতাকে রক্ষা করা। হাইতির এই বিপ্লব নিঃসন্দেহে আটলান্টিক বিশ্বে বর্ণ বৈষম্যের ইতিহাসে এক সন্ধিক্ষণ। প্রায় ১,৯০০ বছর আগে রোমান সাম্রাজ্যের বিরুদ্ধে স্পার্টাকাসের ব্যর্থ দাস বিদ্রোহের পর হাইতির বিপ্লব সবচেয়ে বড় দাস বিদ্রোহ।
মার্কিন যুক্তরাষ্ট্র শুরুতে এই দাস বিদ্রোহের বিরোধিতা করলেও পরে হাইতির এই মানুষদের সমর্থন জানায়।
১৭৯২ সালে ফরাসি সরকার হাইতির দাস বিদ্রোহ দমন করতে তিনজন কমিশনারের নেতৃত্বে সেনা পাঠায়। ফরাসি কমিশনার সোন্থোন্যাক্স ও পোলভেরেল দাস প্রথা রদ করার কথা ঘোষণা করেন। এর ছ মাস পরে রোবসপিয়ের ও জেকবিল ন্যাশনাল কনভেনশনে দাস প্রথা অবলুপ্তিতে সিলমোহর দেন ও তা গোটা উপনিবেশে প্রযোজ্য বলে ঘোষণা করেন। গড়ে ওঠে স্বাধীন দেশ হাইতি। পরবর্তীকালে নেপোলিয়ন হাইতির অধিকার করার চেষ্টা করলেও তাঁর সেই চেষ্টা সফল হয়নি।
হাইতির জনসংখ্যার বিশাল অংশ, যা তখনকার সময়ে অত্যন্ত আর্থিকভাবে সফল ফরাসি উপনিবেশ সেন্ট-ডোমিঙ্গে ছিল, আফ্রিকান দাসদের দ্বারা গঠিত ছিল । বাকিরা ছিল শ্বেতাঙ্গ বাগান মালিক, শ্বেতাঙ্গ কারিগর এবং দোকানদার এবং আফ্রাঞ্চিস (মিশ্র বা আফ্রিকান বংশোদ্ভূত মুক্ত মানুষ), যাদের মধ্যে কেউ কেউ শ্বেতাঙ্গ কারিগর এবং দোকানদারদের চেয়ে ধনী ছিল। হাইতীয় বিপ্লবের কারণগুলির মধ্যে ছিল আফ্রাঞ্চিসের হতাশাজনক আকাঙ্ক্ষা, দাস মালিকদের বর্বরতা এবং ফরাসি বিপ্লব থেকে অনুপ্রেরণা।
জেও বং

জেও বং বা জাও বং (, ; , ) (লুয়াং প্রাবাং মরিচ সসও বলা হয়) একটি মিষ্টি ও সুস্বাদু লাওর মরিচ বাটা। এটি লাওসের লুয়াং প্রাবাং থেকে উৎপত্তি লাভ করেছে। জেও বং শুকনো মরিচ, গালানগল, রসুন, ফিশ সস এবং লাওসে প্রচলিত অন্যান্য উপাদান দিয়ে তৈরি করা হয়। তবে এর অন্যতম প্রধান বৈশিষ্ট্য হল এতে মহিষ বা শূকরের কুচি করা চামড়া যোগ করা হয়।
জেও বং ছিল লাওসের সাবেক রাজপরিবারের অন্যতম প্রিয় খাবার। এটি ফিয়া সিং (১৮৯৮-১৯৬৭) নামে পরিচিত রাজপ্রাসাদের ব্যক্তিগত রন্ধনশিল্পী ও অনুষ্ঠানের পরিচালকের হাতে লেখা রেসিপি সংগ্রহে উল্লেখিত হয়েছে। বর্তমানে, জেও বং লাওসের অন্যতম জনপ্রিয় ঐতিহ্যবাহী খাবারগুলোর মধ্যে একটি এবং এটি পশ্চিমা দেশেও জনপ্রিয়তা অর্জন করছে।
সাধারণত লাওসের আঠালো ভাত বা কাঁচা/আংশিক সিদ্ধ শাকসবজি এতে ডুবিয়ে খাওয়া হয়। এটি লাওসের নদীর আগাছা দিয়ে তৈরি খাবার কাইপেন এর সাথেও খাওয়া হয়। জেও বং দীর্ঘ সময় ধরে সংরক্ষণ করা যায়, সহজে নষ্ট হয় না এবং এটি যে ব্যক্তি তৈরি করেন তার উপর নির্ভর করে এটি হয়তো ঝাল বা মিষ্টি হতে পারে। সাধারণত, এটি একইসাথে মিষ্টি ও ঝাল স্বাদের হয়ে থাকে।
ফকল্যান্ড দ্বীপপুঞ্জে ইসলাম

ফকল্যান্ড দ্বীপপুঞ্জ হল দক্ষিণ আটলান্টিক মহাসাগরে অবস্থিত যুক্তরাজ্যের অন্তর্গত একটি দ্বীপপুঞ্জ। ব্রিটিশ শাসিত অঞ্চল হওয়ার কারণে ফকল্যান্ড দ্বীপপুঞ্জ প্রধানত খ্রিস্টান অধ্যুষিত এবং ইসলাম সেখানে একটি সংখ্যালঘু ধর্ম। দ্বীপপুঞ্জের মোট ৩,০০০ জনসংখ্যার মধ্যে মুসলিমদের সংখ্যা প্রায় ১০ জন, যা মোট জনসংখ্যার ০.৩%। ফকল্যান্ড দ্বীপপুঞ্জে ইসলাম ও মুসলিমদের ইতিহাস তুলনামূলকভাবে নতুন এবং এ ব্যাপারে তথ্যও খুবই সীমিত। যদিও বর্তমান সেখানে মুসলিমদের সংখ্যা খুবই কম, তবে অভিবাসনের কারণে ভবিষ্যতে এই সংখ্যা কিছুটা বৃদ্ধি পেতে পারে বলে ধারণা করা হয়। দ্বীপপুঞ্জটি ব্রিটিশ শাসিত হওয়ায় মুসলিম জনগোষ্ঠীর সামাজিক ও ধর্মীয় কর্মকাণ্ডের প্রসার এখনো সীমাবদ্ধ রয়ে গেছে। 
ফকল্যান্ড দ্বীপপুঞ্জ ইতিহাসের বেশিরভাগ সময়জুড়ে এটি ইউরোপীয় বংশোদ্ভূত খ্রিস্টানদের আবাসভূমি হিসেবে ছিল। মুসলিম জনগোষ্ঠীর উপস্থিতি এখানে দীর্ঘদিন ধরে অনুপস্থিত ছিল। ১৯০১ সালের ব্রিটিশ জনগণনা অনুযায়ী, ফকল্যান্ড দ্বীপপুঞ্জে কোনো মুসলমানের উপস্থিতির তথ্য পাওয়া যায়নি। দীর্ঘ সময় ধরে এটি একটি বিচ্ছিন্ন দ্বীপ হিসেবে ছিল, যেখানে মূলত ব্রিটিশ ও কিছু লাতিন আমেরিকীয় অভিবাসী বসবাস করতেন। তবে ১৯৮৬ সালের জনগণনায় প্রথমবারের মতো দ্বীপপুঞ্জে দুইজন মুসলমানের উপস্থিতি নথিভুক্ত করা হয়। তবে এই দুই ব্যক্তি কারা ছিলেন বা তারা কীভাবে সেখানে পৌঁছেছিলেন, সে সম্পর্কে নির্দিষ্ট তথ্য পাওয়া যায়নি। একটি পরিসংখ্যানে দেখানো হয়েছে যে, ফকল্যান্ড দ্বীপপুঞ্জে মুসলিম জনসংখ্যা ১৯০১ সালে শূন্য থেকে বৃদ্ধি পেয়ে ২০০৬ সালে নয়জন বা মোট জনসংখ্যার ০.৩% হয়েছে এবং তারা সবাই পূর্ব ফকল্যান্ডে বসবাস করেন। ২০০৬ সালের পর সেখানে বসবাসরত মুসলিমদের সংখ্যা ৯ জনে পৌঁছায়। জন্মস্থানের ভিত্তিতে বিবেচনা করা হলে:
ফকল্যান্ড দ্বীপপুঞ্জের জনসংখ্যাও খুবই সীমিত। ২০২২ সালের হিসাবে এর মোট জনসংখ্যা প্রায় ৩০০০–৩,৫০০ জনের মতো। দ্বীপপুঞ্জটি পূর্বে ব্রিটিশ সাম্রাজ্যের অংশ হওয়ায় এখানকার প্রধান ধর্ম হল খ্রিস্টধর্ম। মুসলিম সম্প্রদায়ের সংখ্যা এতই নগণ্য যে, সেখানে কোনো মসজিদ, ইসলামি কেন্দ্র বা সাংগঠনিক কার্যক্রমের অস্তিত্ব পাওয়া যায় না। তবে ২১তম শতাব্দীতে অভিবাসনের ফলে কিছু সংখ্যক মুসলমান দ্বীপে বসতি স্থাপন করেছেন বলে ধারণা করা হয়। 
ফকল্যান্ড দ্বীপপুঞ্জে এখন পর্যন্ত কোনো মসজিদ বা ইসলামি কেন্দ্র স্থাপিত হয়নি। যেহেতু দ্বীপপুঞ্জটি ক্ষুদ্র এবং জনসংখ্যাও কম; তাই এখানে ইসলামের ব্যাপক প্রসার ঘটেনি। মুসলিম বাসিন্দারা তাদের ধর্মীয় কার্যক্রম ব্যক্তিগতভাবে পালন করে থাকেন বলে ধারণা করা হয়।
প্রয়াগা মার্টিন

প্রয়াগা রোজ মার্টিন (জন্ম: ১৮ মে ১৯৯৫) একজন ভারতীয় অভিনেত্রী যিনি মূলত মালায়ালাম সিনেমা জগতে অভিনয় ও কাজের জন্য পরিচিত।
প্রয়াগা মার্টিনকে প্রথম অভিনয়ের সুযোগ করে দেন পরিচালক মাইস্কিন। তিনি তার চলচ্চিত্র "পিসাসু" -তে প্রয়াগাকে প্রধান ভূমিকায় অভিনয়ের জন্য নির্বাচিত করেন। ২০১৬ সালে, প্রয়াগা অভিনেতা উন্নি মুকুন্দনের সাথে জুটি বেঁধে "ওরু মুরাই ভান্থু পার্থায়" চলচ্চিত্রে পার্বতীর ভূমিকায় অভিনয় করেন। এই ছবিতে তিনি দ্বিতীয়বার প্রধান ভূমিকায় অভিনয় করার সুযোগ পান। ছবিটি মালায়ালাম চলচ্চিত্র- প্রেমীদের দ্বারা বেশ প্রশংসিত হয়েছিল। সেই একই বছর, প্রয়াগা সিদ্দিকের "ফুকরি" ছবিতে অভিনেতা ম্যাডোনা সেবাস্তিয়ানের পরিবর্ত হিসাবে নির্বাচিত হন। তিনি রাজনৈতিক বিষয়ের উপর নির্মিত রোমাঞ্চধর্মী চলচ্চিত্র "রামলীলায়" প্রধান নারী চরিত্রে অভিনয় করেছিলেন। এই চলচ্চিত্রে তিনি অভিনেতা দিলীপ এবং অভিনেত্রী রাধিকা শরৎকুমারের সাথে অভিনয় করার সুযোগ পান। প্রধান নারী চরিত্রে অভিনয় করেছিলেন। প্রয়াগা গণেশ অভিনীত "গীতা" চলচ্চিত্রের একটি চরিত্রে অভিনয় করেন যার মাধ্যমে তিনি কন্নড় চলচ্চিত্র জগতে আত্মপ্রকাশ করেন। 
প্রয়াগা "মিডুক্কি", "ঠাকরপ্পান কমেডি", "স্টার ম্যাজিক" এবং "কমেডি স্টারস সিজন ৩" এর মতো বেশ কয়েকটি টিভি অনুষ্ঠানের বিচারক হিসেবে কাজ করেছেন।
২০২৪ সালের ১০ অক্টোবর তারিখে, প্রয়াগা এবং অভিনেতা শ্রীনাথ ভাসিকে মাদক মামলার সন্দেওহভাজন হিসাবে পুলিশ জিজ্ঞাসাবাদের সম্মুখীন হতে হয়।
মেঘা ম্যাথিউ

মেঘা ম্যাথিউ একজন ভারতীয় অভিনেত্রী যিনি মূলত মালায়ালাম ছবিতে অভিনয় করেন। তিনি ২০১৬ সালে "আনন্দম" চলচ্চিত্রের মাধ্যমে অভিনয় জগতে আত্মপ্রকাশ করেন। 
মেঘা ম্যাথিউ তার অভিনয় জীবন শুরু করেন "আনন্দম" (২০১৬) ছবিতে অভিনয়ের মাধ্যমে। "আনন্দম" একটি ভারতীয় মালায়ালাম প্রেম ও কৌতুক বিষয়ভিত্তিক চলচ্চিত্র যা গণেশ রাজ কর্তৃক লিখিত ও পরিচালিত এবং বিনীত শ্রীনিবাসন প্রযোজিত। পরবর্তীকালে, কলেজ পড়ার সময় মেঘা "ওরু মেক্সিকান অপরাথা" ছবিতে অভিনয়ের প্রস্তাব পেয়েছিলেন। "ওরু মেক্সিকান অপরাথা" হল একটি ভারতীয় মালয়ালম চলচ্চিত্র। এই মালয়ালম চলচ্চিত্রটি টম এম্মাটি, টভিনো থমাস, রূপেশ পীথাম্বরন এবং নীরজ মাধব সহ বহু পরিচালকদের একত্রনির্মিত প্রকল্প ছিল। 
মেঘা ম্যাথিউ সিদ্দিক থামরাসেরির পরিচালিত "সাখাভিন্তে প্রিয়াসখী" চলচ্চিত্রে অভিনয় করেছিলেন।
সুবর্ণা ম্যাথিউ

সুবর্ণা ম্যাথিউ হলেন দক্ষিণ ভারতীয় চলচ্চিত্রের একজন বিশিষ্ট অভিনেত্রী। তিনি ১৯৯০-এর দশকে মালায়ালাম এবং কন্নড় চলচ্চিত্র জগতের একজন সুপরিচিত প্রধান অভিনেত্রী ছিলেন। তিনি কয়েকটি তামিল, তেলুগু এবং হিন্দি ছবিতেও অভিনয় করেছিলেন। সুবর্ণা "কিলাদিগালুতে" চলচ্চিত্রে অভিনেতা বিষ্ণুবর্ধন, "সুধিনাম" চলচ্চিত্রে অভিনেতা জয়রাম এবং "নয়ুদুগারি কুটুম্বম" চলচ্চিত্রে অভিনেতা সুমনের সাথে অভিনয় করেছেন। তিনি অভিনেতা মিঠুন চক্রবর্তীর সাথে "দো নম্বরি", "মেরি আদালত", "সুলতান" এবং "সন্যাসী মেরা নাম" চলচ্চিত্রে জুটি বেঁধেছিলেন।
চলচ্চিত্র জগত থেকে বিরতির প্র ২০১২ সালে মালায়ালাম চলচ্চিত্র "চট্টকারি" -এর মাধ্যমে তিনি আবারো প্রত্যাবর্তন করেন। 
সুবর্ণা কেরালার "পালা" অঞ্চলে জন্মগ্রহন করেন। তিনি ম্যাথিউ এবং এলসাম্মার চার সন্তানের মধ্যে সর্বকনিষ্ঠ ছিলেন। তার দুই ভাই আছে; সাজি, সিবি এবং একটি বোন, স্বপ্না। সুবর্ণা ১৯৯২ সালে "মিস কেরালা" সৌন্দর্য প্রতিযোগিতায় বিজয়ীর খেতাব জিতেছিলেন, যা তার চলচ্চিত্র জগতে প্রবেশেত্র পথ প্রশস্ত করেছিল। মালায়ালাম সিনেমা "ভালায়ম" -এ অভিনয়ের পর তিনি খ্যাতি অর্জন করেন। ২০০৩ সালে সুবর্ণা ভার্গিস জ্যাকবকে বিয়ে করেন এবং তাদের একটি ছেলে এবং একটি মেয়ে আছে যাদের নাম যথাক্রমে জ্যাকব এবং জিয়া। সুবর্ণা বর্তমানে তার পরিবারের সাথে মার্কিন যুক্তরাষ্ট্রের ফিলাডেলফিয়ায় স্থায়ীভাবে বসবাস করছেন।
গুয়াদলুপে ইসলাম

গুয়াদেলুপে ইসলাম একটি সংখ্যালঘু ও ক্রমবর্ধমান ধর্ম। পিউ রিসার্চ সেন্টারের তথ্য অনুযায়ী, ২০০৯ সালে গুয়াদলুপে প্রায় ২০০০ জন মুসলিম বাস করতেন, যা দেশের মোট জনসংখ্যার ০.৪%। ২০১৯ সালের হিসাব অনুযায়ী, গুয়াদলুপের মোট জনসংখ্যা ছিল ৪৪৬,০০০ জন। গুয়াদেলুপের মুসলিম অ্যাসোসিয়েশনের প্রধান জানিয়েছেন যে, এই অঞ্চলে কমপক্ষে ২,৫০০-৩,০০০ মুসলিম বাস করেন এবং মুসলিমদের সংখ্যা ক্রমশ বাড়ছে। 
গুয়াদলুপ উত্তর আমেরিকার ক্যারিবীয় সাগরে অবস্থিত একটি ফরাসি প্রদেশ (ফ্রান্সের বিদেশী অঞ্চল)। গুয়াদলুপে মূলত খ্রিস্টানরা সংখ্যাগরিষ্ঠ, যারা মোট জনসংখ্যার ৯৬% (যার মধ্যে ৮০% ক্যাথলিক এবং ১৬% প্রোটেস্ট্যান্ট), গঠন করে। এর বাইরে ২.৫% নাস্তিক এবং ১.৯৫% অন্যান্য ধর্মের (ইসলাম, ইহুদি, হিন্দু, রাস্তাফারি, ম্যারোনাইট ইত্যাদি) অনুসারী। 
১৯৬৫ সালে গুয়াদলুপে ফরাসি উপনিবেশ স্থাপন শুরু হয় ১৬৩৫ এবং ১৬৭৪ সালে গুয়াদলুপ ফ্রান্সের অংশ হয়ে ওঠে। ফরাসি উপনিবেশ কায়েম হওয়ার পর স্থানীয় জনগণকে খ্রিস্টধর্মে দীক্ষিত করা হয় এবং তখন থেকে এটি মূলত খ্রিস্টান অধ্যুষিত অঞ্চল হয়ে ওঠে। একটি সূত্র মতে, ১৯৪০-এর দশকে অভিবাসীদের মাধ্যমে গুয়াদলুপে ইসলামের প্রসার শুরু হয়। এর বেশিরভাগ অভিবাসী মূলত ক্যারিবীয় অঞ্চলের অর্থনৈতিকভাবে দুর্বল দেশ থেকে কৃষি খাতে কাজ করার জন্য এসেছিল। ১৯৯০-এর দশকের গোড়ার দিকে গুয়াদলুপে একটি মসজিদ নির্মাণের প্রস্তাব করা হয়েছিল। কিন্তু বিশেষ কারণে মাঝপথে পরিকল্পনাটি স্থগিত করা হয়েছিল। 
২০০৯ সালের হিসাব অনুযায়ী, গুয়াদলুপে প্রায় ২০০০ জন মুসলিম ছিল, যা জনসংখ্যার প্রায় ০.৪%। 
গুয়াদেলুপে দুটি মুসলিম সংগঠন রয়েছে: গুয়াদলুপ মুসলিম অ্যাসোসিয়েশন, যা ২০১৫ সালে হাবিব এনডের নেতৃত্বে প্রতিষ্ঠিত হয় এবং গুয়াদলুপ আহমদীয়া কমিউনিটি (জামায়াত-ই-আহমদীয়া গুয়াদেলুপ), যা ২০১৬ সালে ৫ জন আহমদিয়া মতাদর্শী সদস্যের অংশগ্রহণে প্রতিষ্ঠিত হয়েছিল। গুয়াদলুপে আহমদিয়া জামাতের প্রথম ধর্মপ্রচারক ছিলেন লুকমান আহমদ বাজওয়া। 
নব্বইয়ের দশকের গোড়ার দিকে এই অঞ্চলে প্রথম মসজিদ নির্মাণের প্রস্তাব উত্থাপন করা হয়েছিল এবং এর জন্য একটি প্রকল্পও তৈরি করা হয়েছিল। কিন্তু মাঝপথে কাজ বন্ধ করে দেওয়া হয়েছিল। এরপর মুসলিমরা সেখানে ৬০ বর্গমিটার আয়তনের একটি জায়গা ক্রয় করে এবং একটি ঘর নির্মাণ করে নামাজঘর (মসজিদ) হিসেবে ব্যবহার শুরু করে। গুয়াদলুপ মুসলিম অ্যাসোসিয়েশন কর্তৃক পরিচালিত এই মসজিদটি ৫০ জন মুসল্লির জন্য তৈরি করা হয়। তবে শুক্রবারে জুমার নামাজের জন্য আগত সকলের জন্য এটি উপযুক্ত নয় । ২০১৫ সালে প্রতিষ্ঠিত গুয়াদেলুপ মুসলিম অ্যাসোসিয়েশন গুয়াদলুপে একটি মসজিদ ভবন নির্মাণ শুরু করার লক্ষ স্থির করে। কিন্তু গুয়াদলুপের মুসলিম সম্প্রদায়ের আকার ছোট হওয়ায় মসজিদ নির্মাণের ক্ষেত্রে তারা গুরুতর আর্থিক সমস্যার সম্মুখীন হয়। বর্তমানে গুয়াদলুপে দুটি মসজিদ রয়েছে; একটি রায়জেটে, অপরটি গ্র্যান্ড-ক্যাম্পে।
রেখা ভার্মা (জন্ম ১৯৭৩)

রেখা ভার্মা (জন্ম: ২০ মে ১৯৭৩) ভারতের উত্তরপ্রদেশের একজন ভারতীয় রাজনীতিবিদ। তিনি ২০১৯ সাল থেকে বিজেপির জাতীয় সহ-সভাপতি। তিনি ধৌরাহরা লোকসভা কেন্দ্র থেকে দু'বার সংসদ সদস্য ছিলেন। তিনি ২০২৪ সালের ভারতীয় সাধারণ নির্বাচনে তার আসন হারান।
ভার্মা উত্তরপ্রদেশের কানপুরে দেবনারায়ণ কাটিয়ার এবং উর্মিলা কাটিয়ারের ঘরে জন্মগ্রহণ করেন। তার স্বামী অরুণ কুমার ভার্মা ২০১৩ সালে মারা যান এবং তিনি বিজেপিতে যোগ দেন। তিনি ইন্টারমিডিয়েট পর্যন্ত পড়াশোনা করেছেন।
ভার্মা ২০১৪ এবং ২০১৯ সালে ভারতীয় জনতা পার্টির সদস্য হিসেবে উত্তরপ্রদেশের ধৌরহরা আসন থেকে ভারতের সংসদের নিম্নকক্ষ লোকসভায় নির্বাচিত হয়েছিলেন। ২০১৪ সালের উত্তর প্রদেশের সাধারণ নির্বাচনে, তিনি ৩,৬০,৩৫৭ ভোট পেয়ে বহুজন সমাজ পার্টির দাউদকে পরাজিত করেন, যিনি ২,৩৪,৬৮২ ভোট পেয়েছিলেন। তিনি ১,২৫,৬৭৫ ভোটের ব্যবধানে জয়ী হন। ২০১৯ সালের উত্তরপ্রদেশের সাধারণ নির্বাচনে, তিনি ৫,১২,৯০৫ ভোট পেয়ে বহুজন সমাজ পার্টির আরশাদ আহমেদ সিদ্দিকীকে ১,৬০,৬১১ ভোটের ব্যবধানে পরাজিত করেন। ২০২৪ সালের উত্তরপ্রদেশের সাধারণ নির্বাচনে, তিনি সমাজবাদী পার্টির আনন্দ ভাদৌরিয়ার কাছে ৪,৪৪৯ ভোটের সামান্য ব্যবধানে হেরে যান।
বাবা তাহির

বাবা তাহির বা বাবা তাহের ওরিয়ান হামাদানি ( ) ছিলেন একাদশ শতাব্দীর ইরানের হামাদানের একজন দরবেশ কবি।তিনি ইরানে সেলজুক রাজবংশের তুগরিলের রাজত্বকালে বাস করতেন। তার সম্পর্কে খুব বেশি কিছু জানা যায় না। কারণ তিনি রহস্যময় জীবনযাপন করতেন। "বাবা" শব্দটির অর্থ "জ্ঞানী" বা "সম্মানিত"। শব্দটি তার নামের অংশ হিসেবে বিবেচিত হয়। তবে "ওরিয়ান" (যার অর্থ 'নগ্ন') শব্দটি ১৭শ শতকের আগে তার নামে ব্যবহৃত হয়নি। ধারণা করা হয়, তিনি পার্থিব বিষয়বস্তুর প্রতি অনাসক্ত ছিলেন বলেই তাকে এই নামে ডাকা হয়। তাঁর কবিতা ফার্সি ভাষার হামাদানি উপভাষায় রচিত। এল. পি. এলওয়েল-সাটনের মতে, বাবা তাহের সম্ভবত হামাদান অঞ্চলের ভাষায় লিখতেন। কিছু প্রাচীন সূত্র এটিকে "লুরি" ভাষা বলে মনে করে। তবে তার কবিতার ধরন "পহলাভিয়াত" নামে পরিচিত। ভাষাবিদ রুবেন আব্রাহামিয়ান মনে করেন, বাবা তাহেরের ভাষা হামাদানের ইহুদিদের বর্তমান ভাষার সাথে মিল রয়েছে। ক্যামব্রিজ হিস্ট্রি অব ইরান বইয়ে বলা হয়েছে, তিনি এক ধরনের ফারসি উপভাষায় কথা বলতেন। 
বাবা তাহির ফার্সি সাহিত্যের অন্যতম শ্রদ্ধেয় প্রাথমিক কবি হিসেবে পরিচিত। তার জীবন সম্পর্কে খুব কমই জানা যায়। তিনি একটি পারস্য পরিবারে জন্মগ্রহণ করেন এবং ইরানের হামাদান প্রদেশে বসবাস করতেন। তিনি বাবা তাহের-ই ওরিয়ান (নগ্ন) নামে পরিচিত ছিলেন। এ থেকে বোঝা যায় যে তিনি একজন দরবেশ ছিলেন। জনশ্রুতি আছে যে, তিনি নিরক্ষর কাঠুরে ছিলেন। সেখানে একটি ধর্মীয় বিদ্যালয়ে পড়তে গিয়েছিলেন। কিন্তু সেখানে অন্য ছাত্ররা তাকে স্বাগত জানায়নি। তার জন্ম ও মৃত্যুর তারিখ অজানা। একটি সূত্র মতে, তিনি ১০১৯ সালে মারা যান। আরেকটি সূত্র বলছে, তিনি ১০০০ থেকে ১০৫৫ সালের মধ্যে জীবিত ছিলেন। কথিত আছে যে বাবা তাহির পঁচাত্তর বছর বেঁচে ছিলেন। রাহাত আল-সুদুর গ্রন্থে বর্ণিত আছে যে, বাবা তাহের সেলজুক বিজেতা তুঘরিলের সঙ্গে সাক্ষাৎ করেছিলেন। ১০ম শতাব্দীতে, যখন বাবা তাহের জীবিত ছিলেন, তখন ফারসি সাহিত্য ও শিল্পের বিকাশে অনেক পরিবর্তন হচ্ছিল। সে সময় ইরানে কবি ও শিল্পীদের অত্যন্ত সম্মান ও মূল্য দেওয়া হতো এবং তারা তাদের চিন্তাগুলো স্বাধীনভাবে প্রকাশ করতে পারতেন। এলপি এলওয়েল-সাটনের মতে: "তাঁকে ফার্সি সাহিত্যে সুফি প্রেমের প্রথম মহান কবি হিসেবে বর্ণনা করা যেতে পারে। গত দুই দশকে তার দো-বাইতি কবিতাগুলো প্রায়ই সংগীতে রূপান্তরিত হয়েছে"।
বাবা তাহের মূলত সুফি প্রেমের কবি হিসেবে পরিচিত। তার কবিতাগুলো আজও ইরানে সেতার নামক তিন-তারবিশিষ্ট বাদ্যযন্ত্রের সঙ্গে আবৃত্তি করা হয়। তার রচিত ছন্দের ধরনকে "পহলাভিয়াত" বলা হয়। তার বেশিরভাগ কবিতা দো-বাইতি (চারপঙক্তির ছড়া) আকারে লেখা। কবিতায় প্রেম ও আধ্যাত্মিকতার কথা বলা হয়।
বাবা তাহেরের একটি গ্রন্থ রয়েছে, যার নাম "কালেমাত-এ কেসার"।বইটিতে প্রায় ৪০০টি আরবি প্রবচন আছে। যার মধ্যে আইন-আল-কোজাত হামাদানির একটি বলে অভিযোগ রয়েছে। এই ধরণের একটি উক্তির উদাহরণ হল বাবা তাহির জ্ঞানকে জ্ঞানের সাথে সংযুক্ত করেছেন: "জ্ঞান হলো মারেফতের পথপ্রদর্শক, আর যখন মারেফত আসে, তখন জ্ঞানের দৃষ্টি ম্লান হয়ে যায় এবং কেবল জ্ঞানের গতি মারেফতের দিকে চলে যায়।"
পাহলভি যুগে মোহসেন ফোরৌহি তাঁর সমাধিসৌধের নকশা করেছিলেন। এটি হামাদানের উত্তর প্রান্তে একটি পার্কের মাঝে অবস্থিত। সমাধির স্থাপত্যশৈলী অত্যন্ত সুন্দর। এখানে বারোটি স্তম্ভ একটি কেন্দ্রীয় টাওয়ারকে ঘিরে রেখেছে।
আবুল আব্বাস মুরসি

আল-মুরসি আবুল-আব্বাস (১২১৯ – ১২৮৭) ( ) নাসরিদের আমলে আল-আন্দালুসের একজন সুফি সাধক ছিলেন। তিনি মুরসিয়াতে জন্মগ্রহণ করেন। পরবর্তী জীবনে তিনি মিশরের আলেকজান্দ্রিয়ায় চলে আসেন। তাঁর পুরো নাম শাহাব আল-দীন আবুল-আব্বাস আহমদ ইবনে উমর ইবনে মোহাম্মদ আল-আনসারী আল-মুরসি। তাকে এখন সাধারণত আল-মুরসি আবুল-আব্বাস বলা হয়। তিনি মিশরের চারজন প্রধান সুফি সাধকের একজন হিসেবে পরিচিত। বাকি তিনজন হলেন আহমদ আল-বাদাউই, আল-দেসৌকি এবং আল-হাজাজ্জ। তার জনপ্রিয়তা এত বেশি ছিল যে "মুরসি" নামটি মিশরে ব্যাপকভাবে প্রচলিত হয়ে যায়।
শাহাব ৬১৬ হিজরি (১২১৯ খ্রিস্টাব্দ) সালে আল-আন্দালুসের মুরসিয়ায় এক ধনী ব্যবসায়ীর পরিবারে জন্মগ্রহণ করেন। তিনি ধর্মীয় বিজ্ঞানে সুশিক্ষিত ছিলেন।
সে তার বাবাকে ব্যবসায়িক কাজে সাহায্য করে বড় হয়েছে। তিনি সততা এবং অভাবীদের সাহায্য করার জন্য পরিচিত ছিলেন। ১২৪২ খ্রিস্টাব্দে (৬৪০ হিজরি) যখন আন্দালুস ক্রমশ খ্রিস্টানদের নিয়ন্ত্রণে চলে যাচ্ছিল, তখন তিনি তাঁর পরিবারসহ স্পেন ত্যাগ করেন। তার সাথে বাবা, ভাই এবং মা ছিল। তবে তার বাবা-মা তিউনিসিয়ায় পৌঁছাতে পারেননি।
তিউনিসিয়ায় শাহাব শায়খ আবুল হাসান আশ-শাযিলির কথা শুনতে পান। তিনি শাযিলিয়া সুফি তরিকার প্রতিষ্ঠাতা ছিলেন। শাযিলি যখন মিশরের আলেকজান্দ্রিয়ায় চলে যান, শাহাব তার সঙ্গে যান। স্পেনে মুসলিম অঞ্চল ধীরে ধীরে শত্রুভাবাপন্ন খ্রিস্টান বাহিনীর আধিপত্যে চলে গেলে অনেক মুসলিম পণ্ডিত আলেকজান্দ্রিয়ায় বসবাস করতে শুরু করেন। আল-শাযিলি শাহাবকে খুব পছন্দ করতেন। শাহাব তার সেরা ছাত্রদের একজন হয়ে উঠছিলেন। পরবর্তীতে আল-মুরসি আবুল-আব্বাস আল-শাযিলির কন্যাকে বিবাহ করেন এবং তাঁদের তিন সন্তান (দুই কন্যা ও এক পুত্র) হয়। এরপর তিনি ৪৩ বছর ধরে আলেকজান্দ্রিয়ায় ইসলামী শিক্ষা দিতেন এবং ১২৮৭ খ্রিস্টাব্দে (৬৮৬ হিজরি) মৃত্যুবরণ করেন।
ইবন আতাউল্লাহ যুবক বয়সে সুফিবাদ বিরোধী ছিলেন। পরে তিনি সুফিবাদকে ইসলামের অবিচ্ছেদ্য অংশ হিসেবে দেখতে শুরু করেন। ইবন আতাউল্লাহর সুফিবাদের বিরোধিতা করে আবুল আব্বাস আল-মুরসির ছাত্রদের সঙ্গে তর্ক করত। কিন্তু ১২৭৬ খ্রিস্টাব্দে (৬৭৪ হিজরি) তিনি আবুল-আব্বাসের একটি বক্তৃতা শুনে তার সুফিবাদের প্রতি দৃষ্টিভঙ্গি বদলান। ইসলামী ফিকহের গভীর জ্ঞান দেখে ইবন আতাউল্লাহ আবুল-আব্বাসের অনুসারী হয়ে ওঠেন। পরবর্তীতে তাঁর বিখ্যাত শিষ্যদের একজন হন।
আলেকজান্দ্রিয়ার আনফুশি জেলায় তাঁর সমাধির উপরে একটি মসজিদ নির্মিত হয়েছিল। আবু আল-আব্বাস আল-মুরসি মসজিদ সময়ের সাথে সাথে আলেকজান্দ্রিয়ার সব মসজিদের মধ্যে সবচেয়ে বিখ্যাত হয়ে ওঠে।
বোম্মারিলু

বোম্মারিলু ()() ২০০৬ সালের ভারতীয় তেলুগু প্রণয়ধর্মী নাট্য চলচ্চিত্র। এটি সহ-রচনা এবং পরিচালনা করেছেন ভাস্কর। এটি ভাস্কর পরিচালিত প্রথম চলচ্চিত্র। শ্রী ভেঙ্কটেশ্বর ক্রিয়েশনসের ব্যানারে ছবিটি প্রযোজনা করেন দিল রাজু । চলচ্চিত্রের মূল ভূমিকায় অভিনয় করেছেন সিদ্ধার্থ, জেনেলিয়া, প্রকাশ রাজ ও জয়সুধা । চলচ্চিত্রটি একজন পিতা ও পুত্রের সম্পর্ককে ঘিরে আবর্তিত হয়, যেখানে পিতার অত্যধিক মমতা ও পুত্রের জীবনে হস্তক্ষেপের ফলে পুত্র পিতার কর্তৃত্বপরায়ণতার প্রতি তিক্ততা পোষণ করে। বিজয় সি চক্রবর্তী চলচ্চিত্রটির সিনেমাটোগ্রাফি এবং সম্পাদনা করেছিলেন মার্তান্ড কে. ভেঙ্কটেশ । চলচ্চিত্রটির সঙ্গীত পরিচালনা করেছিলেন দেবি শ্রী প্রসাদ, যার সাউন্ডট্র্যাক সমালোচকদের কাছ থেকে ইতিবাচক প্রতিক্রিয়া অর্জন করেছিল।
চলচ্চিত্রটি ২০০৬ সালের ৯ আগস্ট ভারতীয় দর্শকদের জন্য মুক্তি পায় । রাজ্য সম্মাননা ও উচ্ছ্বসিত সমালোচনা অর্জনের পথে, চলচ্চিত্রটি বেশ কয়েকটি ফিল্মফেয়ার পুরস্কার সহ অন্যান্য উল্লেখযোগ্য পুরস্কার জিতেছে। একই বছর সর্বোচ্চ আয়কারী তেলুগু চলচ্চিত্রগুলি হয়ে উঠে। চলচ্চিত্রটির বক্স অফিস সাফল্যের পর, এটি তামিল ভাষায় "সন্তোষ সুব্রমণ্যম" (২০০৮), বাংলা ভাষায় "ভালোবাসা ভালোবাসা" (২০০৮), ওড়িয়া ভাষায় "ড্রিম গার্ল" (২০০৯), এবং হিন্দি ভাষায় "ইটস মাই লাইফ" (২০২০) নামে পুনর্নির্মিত হয়েছে।
চলচ্চিত্রের সঙ্গীত ও সাউন্ডট্র্যাকের জন্য, রাজু পূর্বের সহযোগী দেবী শ্রী প্রসাদের সঙ্গে পুনরায় কাজ করেন। সিদ্ধার্থ চলচ্চিত্রের জন্য "আপ্পুদো ইপ্পুদো" শিরোনামের একটি গানের কন্ঠ দিয়েছিলেন। 
চলচ্চিত্রটির সাউন্ডট্র্যাকে সুরারোপ করেছিলেন দেবী শ্রী প্রসাদ। এটিতে মোট সাতটি গান রয়েছে। যেগুলোর গীত রচনা করেছেন প্রধানত চন্দ্রবোস, রবি কুমার ভাস্করভট্টলা, কুলশেখর ও শ্রীবেন্নেলা সীতারামশাস্ত্রী। ২০০৬ সালের ২১ জুন চলচ্চিত্রের অডিও জাতীয় পর্যায়ে প্রকাশিত হয়। ভারতীয় গানের একটি সংগ্রহশালা শ্রোতাদের কাছে এই মন ভালো করা সাউন্ডট্র্যাকগুলি সুপারিশ করেছে।
১৭ বছর পর,২০২৪ সালের ২১ সেপ্টেম্বর চলচ্চিত্রটি পুনরায় মুক্তি দেয়া হয়।
২০০৭ সালের ৭ জুন চলচ্চিত্রের ডিভিডি সংস্করণ মুক্তি দেয়া হয় এবং আন্তর্জাতিকভাবে আই ড্রিম ডিভিডি কর্তৃক বিতরণ করা হয়। এটি ১৬:৯ অ্যানামরফিক ওয়াইডস্ক্রিন, ডলবি ডিজিটাল ৫.১ সারাউন্ড, প্রোগ্রেসিভ ২৪ এফপিএস, ওয়াইডস্ক্রিন এবং এনটিএসসি ফরম্যাটে উপলব্ধ।
ভিট্রাসিয়া ফাউস্টিনা

ভিট্রাসিয়া ফাউস্টিনা (মৃত্যু ১৮২ বা ১৮৩ খ্রিস্টাব্দ) ছিলেন একজন সম্ভ্রান্ত রোমান নারী, যিনি রোমান সাম্রাজ্যের দ্বিতীয় শতাব্দীতে বাস করতেন। 
ভিট্রাসিয়া ছিলেন আনিয়া ফান্ডানিয়া ফাউস্টিনা এবং রোমান সিনেটর টাইটাস পম্পোনিয়াস প্রকুলাস ভিট্রাসিয়াস পোলিও, ১৭৬-এ দ্বিতীয় কনসালের কন্যা। তার ভাই ছিলেন টাইটাস ফান্ডানিয়াস ভিট্রাসিয়াস পোলিও। তার মাতামহ, ১২৮ সালে কনসাল মার্কাস অ্যানিয়াস লিবোর মাধ্যমে, তিনি রোমান সাম্রাজ্যের শাসক নার্ভা-অ্যান্টোনিন রাজবংশের একজন দূর সম্পর্কের আত্মীয় ছিলেন। ভিট্রাসিয়া রোমে জন্মগ্রহণ ও বেড়ে ওঠেন।
ক্লোডিয়া লায়েটা

ক্লোডিয়া লায়েটা (মৃত্যু ২১৩), ছিলেন একজন রোমান ভেস্টাল কুমারী।
ক্লোদিয়া লায়েটা এক সম্ভ্রান্ত পরিবারের সদস্য ছিলেন। তার বাবার নাম অজানা থাকলেও, তিনি সিনেটর পদমর্যাদার ছিলেন বলে জানা গেছে। পন্টিফেক্স ম্যাক্সিমাস তাকে একজন ভেস্টাল নিযুক্ত করেছিলেন, যিনি সেই সময়ে সম্রাটের সাথে একই ব্যক্তি ছিলেন।
২১১ সালে, সম্রাট কারাকাল্লা সিংহাসনে আরোহণ করেন। তার রাজত্বকালে, চারজন ভেস্টাল কুমারীকে তাদের সতীত্বের ব্রত ভঙ্গ করার জন্য বিচার করা হয়েছিল ( "ক্রিমেন ইনসেস্টি" ): অরেলিয়া সেভেরা, পম্পোনিয়া রুফিনা, ক্যানুটিয়া ক্রেসেন্টিনা এবং ক্লোডিয়া লায়েতা। এই ধরণের সাধারণ বিচারের বিপরীতে, কোনও পুরুষকে অপরাধের সহযোগী হিসেবে নামকরণ বা অভিযুক্ত করা হয়নি। অভিযুক্ত ভেস্টালদের সকলকেই অভিযোগ অনুসারে দোষী সাব্যস্ত করা হয়েছিল এবং মৃত্যুদণ্ড দেওয়া হয়েছিল। ক্যানুটিয়া ক্রিসেন্টিনা আত্মহত্যা করে মৃত্যুদণ্ড এড়িয়ে যান।
ক্লোডিয়া লায়েটা ছিলেন এই বিচারের কেন্দ্রীয় ব্যক্তি। বিচারটি সন্দেহের চোখে দেখা হয়েছিল কারণ কোনও পুরুষকে ভেস্টালের প্রেমিক হিসেবে নামকরণ বা অভিযুক্ত করা হয়নি। ক্যাসিয়াস ডিওর মতে, সম্রাট নিজেই ক্লোডিয়া লায়েতাকে ধর্ষণ করেছিলেন; অন্য তিনজন ভেস্টাল সাক্ষী ছিলেন এবং সম্রাটের অপরাধ লুকানোর জন্য তাদের সকলকে মিথ্যাভাবে অভিযুক্ত করা হয়েছিল। ক্যাসিয়াস ডিও ক্লোডিয়া লায়েটার মৃত্যুদণ্ড কার্যকরের পথে তার আচরণ সম্পর্কে তার তত্ত্বকে সমর্থন করেছিলেন, যেখানে তিনি চিৎকার করে বলেছিলেন যে সম্রাট নিজেই তার নির্দোষিতা সম্পর্কে ভালভাবে অবগত ছিলেন।
আইল অব ম্যানে ইসলাম

আইল অফ ম্যানে ইসলাম একটি ক্ষুদ্র সংখ্যালঘু ও ক্রমবর্ধমান ধর্ম। আইল অফ ম্যান হল একটি খ্রিস্টান সংখ্যাগরিষ্ঠ রাষ্ট্র, যেখানে মুসলিমরা মোট জনসংখ্যার প্রায় ০.৫% বলে অনুমান করা হয় এবং মুসলিমদের অধিকাংশই মূলত অভিবাসী, যারা পাকিস্তান, ভারত, বাংলাদেশ, দক্ষিণ আফ্রিকা, মরক্কোর মতো মুসলিম দেশ থেকে এসেছে। দ্বীপটিতে প্রথম মুসলিম বসতি ১৯৯০ সালের দিকে শুরু হয়। তবে সাম্প্রতিক কিছু বিশ্ববিদ্যালয় স্তরের ছাত্র ইসলাম ধর্ম গ্রহণ করেছে বলে জানা যায়। দ্বীপের একমাত্র মসজিদটি রাজধানী ডগলাসে অবস্থিত এবং ১৯৯০ এর দশকে "আইল অফ ম্যান ইসলামি সংঘ" গঠনের পর এটি নির্মিত হয়েছিল। 
"আইল অফ ম্যান ইসলামি সংঘের" তথ্য মতে, ১৯৯০ দশকে মুসলিম অভিবাসীরা এখানে বসতি স্থাপন শুরু করে। যদিও এর আগেই দ্বীপটিতে ইসলামের আগমন ঘটতে পারে বলে ধারণা করা হয়। কারণ এটি ব্রিটিশ সাম্রাজ্যের অধীনে ছিল এবং দাস বাণ্যিজ্যের মাধ্যমে ব্রিটিশ সাম্রাজ্যের আওতাধীন প্রায় প্রতিটি অঞ্চলেই ১৯শ শতকেই ইসলাম পৌঁছে গিয়েছিল। ১৯৯০ সালে মুসলমানদের ব্যাপক আগমনের সাথে সাথে "আইল অফ ম্যান ইসলামি সংঘ" নামে একটি দাতব্য সংস্থা প্রতিষ্ঠিত হয়। এরপর এখানে এক টুকরো জমি দান করা হয়েছিল এবং ডগলাস এলাকায় একটি মসজিদ নির্মিত হয়েছিল। মুসলিম সম্প্রদায়ের মধ্যে চিকিৎসা, অর্থ ও পর্যটন খাতে কর্মরত চাকুরীজিবি রয়েছে। দ্বীপটিতে বিভিন্ন উৎসবে মুসলিমদের মধ্যে সামাজিক সমাবেশ খুবই সাধারণ বিষয়; বিশেষ করে উভয় ঈদে। মুসলিম অভিবাসীরা ছাড়াও সাম্প্রতিক সময়ে কিছু স্থানীয় ব্রিটিশও ইসলাম ধর্ম গ্রহণ করেছেন। বর্তমান দ্বীপের স্কুলগুলোতে ইসলাম একটি বিশ্বধর্ম হিসেবে পাঠ্যসূচিতে অন্তর্ভুক্ত হয়েছে, ফলে শিক্ষার্থীরা এই ধর্ম সম্পর্কে প্রাথমিক জ্ঞান লাভ করে। তবে সংখ্যায় কম হওয়ায় মুসলিমদের কিছু প্রতিবন্ধকতাও রয়েছে। এখানে ইসলামি শিক্ষা, হালাল খাবারের প্রাপ্যতা এবং ধর্মীয় উৎসব উদযাপনকে ঘিরে বেশ কিছু সীমাবদ্ধতা রয়েছে। 
আইল অফ ম্যানে "আইল অব ম্যান ইসলামি সংঘ" দ্বারা প্রতিষ্ঠিত মসজিদটি রাজধানী ডগলাসে অবস্থিত এবং এটিই বর্তমান দ্বীপের একমাত্র মসজিদ। তবে ওনচান এলাকার একটি কক্ষেও নিয়মিত নামাজ অনুষ্ঠিত হয়। মসজিদটি মুসলিম সম্প্রদায়ের প্রার্থনার স্থান হিসেবে ব্যবহৃত হওয়ার পাশাপাশি এটি একটি সামাজিক ও সাংস্কৃতিক কেন্দ্র হিসেবেও কাজ করে। এখানে নিয়মিত জামাত, জুমার নামাজ, রমজান মাসে ইফতার ও তারাবির আয়োজন এবং ঈদের নামাজের জামাত আয়োজিত হয়। 
১৯৯০ সালে সংগঠিত "আইল অব ম্যান ইসলামি সংঘ" (আইএআইওমএম) হল দ্বীপটির একমাত্র নিবন্ধিত সংগঠন। সংস্থাটি মুসলিম সম্প্রদায়ের ধর্মীয় বিষয়াদি দেখাশোনার পাশাপাশি বেশ কিছু সামাজিক কার্যক্রম পরিচালনা করে। হাসান নামে এটির একজন সংগঠক বলেন, ডগলাসের হ্যারিস প্রোমেনেডের কাছে একটি বর্ধিত গ্যারেজে মুসলিমরা নামাজের জন্য একটি ছোট মসজিদ ব্যবহার করে, কিন্তু ইসলামি সংস্থা বর্তমানে ডগলাসের ফিঞ্চ রোডে অবস্থিত একটি ভবনকে মসজিদে রূপান্তর করার পরিকল্পনা করে অনুমতির অপেক্ষায় রয়েছে। তিনি আরো বলেন: 'আমরা এটি নির্মাণের কাজ করছি এবং আশা করা যায়, আগামী বছরের কোন এক সময় আমাদের একটি নতুন বড় প্রাঙ্গণ থাকবে, যেখানে সাধারণ মানুষ আসতে পারবে; কারণ সেখানে একটি লাইব্রেরিও থাকবে।
হাসান আরও বলেন: 'আমার মনে হয় দ্বীপে প্রায় ২০০ জন মুসলিম এই ইসলামি সংস্থার সদস্য এবং তাদের বেশিরভাগই ডাক্তার ও সার্জন।
মার্তিনিকে ইসলাম

মার্তিনিকে ইসলাম একটি ক্ষুদ্র সংখ্যালঘু ধর্ম হিসেবে বিদ্যমান। ২০২১ সালের আদমশুমারির তথ্য অনুযায়ী দ্বীপটির জনসংখ্যা আনুমানিক ৩,৭৫,০০০ ছিল এবং এই আদমশুমারিতে মুসলিম জনসংখ্যাকে পৃথকভাবে উল্লেখ করা হয়নি। তবে ২০০৯ সালের পিউ রিসার্চ সেন্টারের প্রতিবেদন অনুসারে, মার্তিনিকে ১,০০০ জন মুসলিম ছিল, যা মোট জনসংখ্যার প্রায় ০.২%। এই সংখ্যাটি তুলনামূলকভাবে খুবই ছোট হলেও দ্বীপটিতে ইসলামের একটি দৃশ্যমান উপস্থিতি গড়ে উঠেছে বলে ধারণ করা হয়। 
মার্তিনিকে ধর্মীয় বিশ্বাসের পরিসংখ্যান অনুসারে ৯০% এর বেশি মানুষ খ্রিস্ট ধর্মে বিশ্বাসী, যাদের প্রায় ৮৬% রোমান ক্যাথলিক এবং প্রায় ৫.৬% বিভিন্ন প্রটেস্ট্যান্ট উপদলের অনুসারী। ২.৩% জনগণ কোন ধর্ম অনুসরণ করে না এবং হিন্দু, ইহুদি, বৌদ্ধ, বাহাই ও মুসলমানরা দ্বীপটির জনসংখ্যার ১%–এরও কম। 
প্রায় ১৭শ শতাব্দীর শেষের দিকে ফরাসিরা মার্তিনিকে তাদের উপনিবেশে স্থাপন করে এবং এরপর দ্বীপটিকে তারা কৃষিভিত্তিক অর্থনীতির একটি কেন্দ্রে রূপান্তরিত করে। সেসময় তুলা ও তামাক চাষ করা হতো। পরে চাষ শুরু হয় আখের চিনি, যা দ্বীপটির প্রধান পণ্য হয়ে ওঠে। এই কৃষিকাজের জন্য আফ্রিকা থেকে দাসদের আনা হতো এবং তাদের মাধ্যমেই প্রথম মুসলমানরা মার্তিনিকে প্রবেশ করে। এরা মূলত আফ্রিকার বিভিন্ন অঞ্চলের মুসলমান ছিলেন, যাদের জোর করে ধরে এনে চাষের কাজে লাগানো হতো। ১৮৪৮ সালের ২৭ এপ্রিল, ফ্রান্সের অস্থায়ী সরকার একটি ডিক্রি জারি করে তাদের উপনিবেশগুলিতে দাসপ্রথা বাতিল করে। দাসপ্রথা বিলুপ্ত হওয়ার পর চাষাবাদের জন্য নতুন শ্রমশক্তির প্রয়োজন পড়ে। তখন ভারতীয় উপমহাদেশ (মূলত ভারত) থেকে বহু সংখ্যক চুক্তিভিত্তিক শ্রমিক দ্বীপটিতে আনা হয়, যাদের অনেকেই হিন্দু ও মুসিলম ছিলেন। মূলত মুসলিম শ্রমিকদের মাধ্যমেই মার্তিনিকে ইসলাম প্রথম আগমন করে। 
১৯৭০-এর দশকে মার্তিনিকে একটি সংগঠিত ইসলামি সম্প্রদায় গড়ে ওঠে। এ সম্প্রদায়ের অধিকাংশ সদস্য ছিলেন আফ্রিকীয় আরব বংশোদ্ভূত, যারা আফ্রিকা থেকে এসে মার্তিনিকে বসতি গড়ে তুলেছিল। তাদের নেতৃত্বেই ইসলাম ধর্মের আনুষ্ঠানিক চর্চা ও প্রতিষ্ঠান গড়ে তোলা শুরু হয়। বর্তমানে সেখানে একটি ছোট মুসলিম সম্প্রদায় বিদ্যমান, যারা ধর্মীয় উৎসব, জুমার নামাজ ও অন্যান্য ইসলামি কার্যক্রম পালন করে। 
মার্তিনিকে মুসলিম সম্প্রদায়ের প্রধান ধর্মীয় কেন্দ্র হল "মার্তিনিক ইসলামি সাংস্কৃতিক কেন্দ্র" (সিসিআইএম)। এই ইসলামি কেন্দ্রটি দীর্ঘ প্রতীক্ষার পর ২০২১ সালের ডিসেম্বরে ফোর্ট-দে-ফ্রাঁসের বালাটা এলাকায় উদ্বোধন করা হয়। এখানে দৈনিক পাঁচ ওয়াক্ত নামাজসহ জুমার নামাজ, রমজানের তারাবিহ আদায়ের ব্যবস্থা রয়েছে। এখানে রমজান মাসব্যাপী ইফতারের ব্যবস্থা করা হয় এবং নারীদের জন্য আলাদা প্রার্থনার স্থান রয়েছে। এছাড়াও প্রাপ্তবয়স্ক ও শিশুদের জন্য আরবি ভাষা ও ইসলামি শিক্ষার কোর্স প্রদান করা হয়।
রেনু ম্যাথিউস

রেনু ম্যাথিউস একজন ভারতীয় অভিনেত্রী যিনি মূলত মালায়ালাম ছবিতে অভিনয় করেছেন। রেনু দুবাইয়ে এমিরেটস বিমান সংস্থার বিমান্সেবিকা হিসাবে কর্মরত। রেনু লালজোস পরিচালিত এবং মামুত্তি অভিনীত "ইমানুয়েল" (২০১৩) চলচ্চিত্রের মাধ্যমে চলচ্চিত্র জগতে আত্মপ্রকাশ করেন। তিনি সত্যান আঁথিকাদ পরিচালিত "এননুম এপ্পোঝুম" চলচ্চিত্রে অভিনেতা মোহনলালের সঙ্গে এবং "সপ্তমশ্রী থাস্কারহা" চলচ্চিত্রে অভিনেতা পৃথ্বীরাজ সুকুমারনের সঙ্গে অভিনয় করেছেন। রেনু "প্রেস দ্য লর্ড" চলচ্চিত্রে পুনরায় অভিনেতা মামুত্তির সাথে জুটি বেঁধেছিলেন।
রেনু জন্মসূত্রে কোট্টায়াম অঞ্চলের অধিবাসী। তিনি তার পিতামাতা ম্যাথিউস এবং সান্থাম্মার কনিষ্ঠ কন্যা। তার এক বড় ভাই আছে যার নাম জিনু। 
লাল জোস পরিচালিত "পাত্তালাম" (২০০৩) চলচ্চিত্রের নায়িকা হিসেবে রেনুকে নির্বাচিত করা হয়েছিল। কিন্তু চিত্রগ্রহন শুরু হওয়ার কয়েকদিন আগে, রেনু "এমিরেটস" বিমান সংস্থায় বিমান সেবিকার পদে চাকরি পেয়েছিলেন এবং সেই সময়ে তিনি চাকরিটি হারাতে চাননি। তাই তখিন রেনু প্রকল্প থেকে সরে আসেন। পরবর্তীকালে তিনি লাল জোস পরিচালিত এবং মামুত্তি অভিনীত মালায়ালাম ছবি "ইমানুয়েল"(২০১৩) -এ নায়িকা হিসেবে অভিনয় করেছিলেন। এই চলচ্চিত্রের মাধ্যমে তিনি চলচ্চিত্র জগতে প্রবেশ করেন। এরপর রেনু অমল নীরদ পরিচালিত "৫ সুন্দরীকাল" চলচ্চিত্রে অভিনয় করেন। ২০১৪ সালে "প্রেস দ্য লর্ড" ছবিতে তিনি পুনরায় অভিনেতা মামুত্তির সাথে জুটি বেঁধেছিলেন। রেনুর পরবর্তী উল্লেখযোগ্য চলচ্চিত্র প্রকল্প ছিল অনিল রাধাকৃষ্ণ মেনন পরিচালিত "সপ্তমশ্রী থাস্কারহ" এবং অমল নীরাদের "ইয়োবিন্তে পুস্তকম।" এরপর তিনি সত্যান আঁথিকা পরিচালিত "এননুম এপ্পোঝুম" চলচ্চিত্রে অভিনয় করেন। রেনু অভিনীত সাম্প্রতিক উল্লেখযোগ্য চলচ্চিত্র প্রকল্প ছিল অনিল রাধাকৃষ্ণমেনন পরিচালিত "লর্ড লিভিংস্টোন ৭০০০ কান্দি।"
এদিপ ইয়ুকসেল

এদিপ ইয়ুকসেল (জন্ম: ২০ ডিসেম্বর, ১৯৫৭) একজন আমেরিকান - কুর্দি কর্মী এবং কুরআনবাদ আন্দোলনের বিশিষ্ট ব্যক্তিত্ব। তিনি গুরোইমাকে জন্মগ্রহণ করেন। ইয়ুকসেল তুর্কি ভাষায় ধর্ম, রাজনীতি, দর্শন এবং আইনের উপর বিশটিরও বেশি বই লিখেছেন। মার্কিন যুক্তরাষ্ট্রে স্থায়ীভাবে বসবাসের পর সেখানে তিনি একজন আইনজীবী হিসেবে তার কর্মজীবন শুরু করেন। তিনি রাশাদ খলিফার সহকর্মী এবং বন্ধু হয়ে ওঠেন। তবে কুরআনের ব্যাখ্যায় তিনি খলিফার সঙ্গে বেশ কিছু বিষয়ে মতভেদ রয়েছে। তার কাজ কুরআনবাদী আন্দোলনের মধ্যে একটি নতুন ধারা তুলে ধরেছে।
ইয়ুকসেল তুরস্কে বসবাসকারী একটি কুর্দি পরিবার থেকে এসেছেন। তিনি মেতিন ইয়ুকসেল ভাই। তিনি তুর্কি ভাষায় ধর্ম, রাজনীতি, দর্শন এবং আইনের উপর বিশটিরও বেশি বইয়ের লেখক। এছাড়াও তিনি ইংরেজিতে বিভিন্ন প্রবন্ধ এবং নিবন্ধ রচনা করেছেন। তিনি ১৯৮০-এর দশকের মাঝামাঝি পর্যন্ত একজন তুর্কি ইসলামপন্থী এবং একজন জনপ্রিয় ইসলামী ভাষ্যকার ছিলেন। কিন্তু ১৯৮০-এর দশকের মাঝামাঝি সময়ে তিনি তার পূর্বের ধর্মবিশ্বাস ত্যাগ করেন। শুধুমাত্র কুরআনকে ঐশ্বরিক আইনের উৎস হিসেবে গ্রহণ করেন। তিনি একজন কোরআন-ভিত্তিক মুসলিম অথবা কুরআনবাদী হিসেবে পরিচিত হয়ে উঠেন। তবে এই আন্দোলন মূলধারার মুসলিম মহলে অত্যন্ত বিতর্কিত হয়ে উঠে। ফলে ইয়ুকসেল তার নিজ দেশে অনেক ধর্মীয় ইসলামী কর্তৃপক্ষের বিরোধিতা ও শত্রুতার সম্মুখীন হন। ১৯৮৯ সালে ইয়ুকসেলকে দেশত্যাগ করতে বাধ্য করা হয়। এরপর তিনি মার্কিন যুক্তরাষ্ট্রে স্থায়ীভাবে বসবাস শুরু করেন। সেখানে তিনি একজন আইনজীবী হিসেবে তার কর্মজীবন শুরু করেন। মার্কিন যুক্তরাষ্ট্রে তিনি রাশাদ খলিফার সাথে কাজ করেছিলেন। রাশাদ খলিফা কোরআনে "কোড ১৯" নামে পরিচিত একটি গাণিতিক কোড আবিষ্কারের দাবি করে। একই সাথে মুসলমানদের কেবল কুরআনের দিকে ফিরে যেতে এবং সমস্ত হাদিস ত্যাগ করার আহ্বান জানায়। 
ইয়ুকসেল হারুন ইয়াহিয়ার মতো ইসলামী সৃষ্টিবাদীদের সমালোচনা করেন। 
ফ্লোরিডা আন্তজার্তিক বিশ্ববিদ্যালয়ের অধ্যাপক আয়েশা মুসা তার ""হাদিসকে ধর্মগ্রন্থ হিসেবে<nowiki>"</nowiki>" বইতে ইয়ুকসেল সম্পর্কে বলেছেন:
 যদিও ইয়ুকসেল প্রাথমিকভাবে এই বিশ্বাসে উপনীত হন যে কুরআনই ইসলামে ধর্মীয় নির্দেশনার একমাত্র বৈধ উৎস। তার লেখনীতে কাসিম আহমদের লেখনীর তুলনায় অনেক বেশি স্বাধীনতা দেখা যায়। খলিফা ও আহমদের মতো তিনিও কুরআনের মানদণ্ড ব্যবহার করে হাদিস প্রত্যাখ্যান করেন। তবে, কুরআনের ব্যাখ্যায় তিনি খলিফার সঙ্গে বেশ কিছু বিষয়ে মতানৈক্য প্রকাশ করেন। ইয়ুকসেলের কাজ গত কয়েক বছরে আধুনিক কুরআনবাদী আন্দোলনে তার কাজ নতুন ধারা তৈরি করেছে।
শান্তি মায়াদেবী

শান্তি মায়াদেবী, যিনি শান্তি প্রিয়া নামেও পরিচিত, হলেন একজন ভারতীয় অভিনেত্রী এবং আইনজীবী। শান্তি মূলত মালায়ালাম চলচ্চিত্রে অভিনেত্রী হিসাবে কাজ করেন।
শান্তি মায়াদেবী মামুত্তির সাথে "গণগন্ধর্বণ" (২০১৯) চলচ্চিত্রে অভিনেত্রী হিসেবে কাজ করেন। এঈ চলচ্চিত্রের মাধ্যমে তিনি অভিনয় জগতে আত্মপ্রকাশ করেন। শান্তি পরিচালক জিতু জোসেফ পরিচালিত "দৃশ্যম ২" (২০২১) চলচ্চিত্রে অভিনয় করেছেন। তিনি "নেরু" (২০২৩) ছবিতে আহানা চরিত্রে অভিনয় করেছিলেন এবং একই সাথে সহ-চিত্রনাট্যকার হিসাবেও কাজ করেছিলেন। ২০২৩ সালে, শান্তি অভিনেতা বিজয় অভিনীত "লিও" ছবিতে অভিনয় করেছিলেন। 
শান্তি মায়াদেবী ভারতের কেরালার নেদুমানগড়ে জন্মগ্রহণ করেন। তার পিতামাতার নাম ভেলায়ুধন পিল্লাই এবং রাধা ভেলায়ুধন পিল্লাই। তিনি "কেরালা আইন একাডেমি" থেকে এলএলবি ডিগ্রি অর্জন করেছেন। শান্তি মায়াদেবী অভিনয়ের পাশাপাশি একজন পেশাদার উকিল।
ময়ূরী (তামিল অভিনেত্রী)

ময়ূরী (১৯৮৩-২০০৫) একজন ভারতীয় অভিনেত্রী যিনি ১৯৯৮ থেকে ২০০৫ সাল পর্যন্ত মালায়ালম, তামিল এবং কন্নড় ছবিতে অভিনয় করেছিলেন। তামিল চলচ্চিত্র জগতে ইনি শালিনী নামেই বেশি পরিচিত ছিলেন। ময়ূরী "সামার ইন বেথলেহেম, আকাশ গঙ্গা, প্রেম পূজারি" এবং "সর্বভৌমা" চলচ্চিত্রে প্রধান চরিত্রে অভিনয় করেছেন।
২০০৫ সালে ২২ বছর বয়সে তিনি আত্মহত্যা করেন। 
ময়ূরী তামিল, তেলুগু, মালয়ালম ও কন্নড় ভাষার ছবিতে অভিনয় করেছেন। 
তামিল চলচ্চিত্র জগতে ময়ূরী শালিনী নামেই বেশি পরিচিত ছিলেন। তার অভিনীত কিছু জনপ্রিয় তামিল চলচ্চিত্র হল; "কুম্বাকোনাম গোপালু" (১৯৯৮), "হুইসেল" (২০০৩), "পুদুকোট্টাইইলিরুন্ধু সারাভানান" (২০০৪), "৭জি রেইনবো কলোনি" (২০০৪), "মনমদন" (২০০৪), "আয়ি" (২০০৪) এবং "কানা কানডেন" (২০০৫)।
ময়ূরী বেশ কিছু মালয়ালম চলচ্চিত্র প্রকল্পের সাথেও যুক্ত ছিলেন যাদের মধ্যে উল্লেখযোগ্য; "সমার ইন বেথলেহেম" (১৯৯৮), "আকাশ গঙ্গা" (১৯৯৯), "ভার্যা ভিড্টিল পরমসুখম" (১৯৯৯), "চন্দ্রমামা" (১৯৯৯), "প্রেম পূজারী" (১৯৯৯), "আরায়ান্নাঙ্গালুদে বাড়ি" (২০০০), "সমার প্যালেস" (২০০০), "চেথারাম" (২০০১), "তারাঙ্গাল" (২০১৪) এবং "আকাশ গঙ্গা ২" (২০১৯)।
ময়ূরী তামিল চলচ্চিত্র "৭জি রেইনবো কলোনি" (২০০৪) এবং তার তেলুগু পুনর্নির্মান "৭জি বৃন্দাবন কলোনি" (২০০৪) -এর একটি গানের দৃশ্যে উপস্থিত ছিলেন। 
ময়ূরী কন্নড় চলচ্চিত্র "নীলা" (২০০১) এবং "সর্বভৌম" (২০০৪) -এর সাথে যুক্ত ছিলেন।
মীনাক্ষী অনুপ

অনুনয়া অনুপ (জন্ম ১২ অক্টোবর ২০০৫), যিনি তার মঞ্চ নাম মীনাক্ষী অনুপ সম্বোধনেই বেশি পরিচিত, তিনি একজন ভারতীয় অভিনেত্রী যিনি মূলত মালায়ালাম চলচ্চিত্র জগতের সাথে যুক্ত। তিনি ২০১৫ সালের কমেডি ফিল্ম "অমর আকবর অ্যান্টনি" চলচ্চিত্রে ফাতিমা (পাথু/পাথুম্মা) -এর ভূমিকায়এবং ২০১৬ সালের অপরাধমূলক রোমাঞ্চধর্মী চলচ্চিত্র "অপ্পামে" নন্দিনিকুট্টি (নন্দিনী) চরিত্রে অভিনয়ের জন্য সবচেয়ে বেশি পরিচিত। 
মীনাক্ষীর বাবা অনুপ আর একজন কম্পিউটার হিসাবরক্ষক ছিলেন। তার মায়ের নাম ছিল রেমায়া। মীনাক্ষীর জন্মনাম অনুনয়া অনুপ। তিনি কিডাঙ্গুরের এনএসএস উচ্চ মাধ্যমিক বিদ্যালয় এবং লাক্কাত্তুরের এমজিএম এনএসএস উচ্চ মাধ্যমিক বিদ্যালয়ে তার প্রাথমিক শিক্ষা সম্পন্ন করেন। অনুনয়া মানারকডের সেন্ট মেরি'স কলেজে থেকে ইংরেজি সাহিত্যে স্নাতক ডিগ্রি অর্জন করছেন। 
অখিল এস. কিরণ পরিচালিত "মধুরা নোম্বারম নামের" একটি স্বল্পদৈর্ঘ্য চলচ্চিত্রে অভিনয়ের মাধ্যমে মীনাক্ষী তার অভিনয় জীবন শুরু করেন। 
মীনাক্ষী অরুণ কুমার অরবিন্দের "ওয়ান বাই টু" (২০১৪) চলচ্চিত্রে অভিনয় করেন, কিন্তু তার অভিনীত দৃশ্যগুলি ছবিতে অন্তর্ভুক্ত করা হয়নি। এরপর তিনি "১০০০-ওরু নোট পরাঞ্জা কথা", "জামনা প্যারি", এবং "আনা মায়িল ওট্টকাম" চলচ্চিত্রে অভিনয় করেন যেগুলি ২০১৫ সালে মুক্তি পায়। তিনি "অমর আকবর অ্যান্টনি" (২০১৫) ছবিতে ফাতিমা (পাথু/পাথুম্মা) চরিত্রে অভিনয় করে তার প্রাথমিক সাফল্য অর্জন করেছিলেন।   "ইন্টারন্যাশনাল বিজনেস টাইমস" -এর পক্ষ থেকে তার অভিনয় সম্পর্কে ইতিবাচক পর্যালোচনা করা হয়েছে। মীনাক্ষী তার অভিনয়ের জন্য এশিয়ানেট চলচ্চিত্র পুরষ্কারও পেয়েছিলেন। 
মীনাক্ষী প্রিয়দর্শন পরিচালিত ছবি "ওপ্পাম" -এ নন্দিনী কুট্টির চরিত্রে অভিনয় করেন। তিনি "জাকারিয়া পোথেন জীবচিরিপুন্ডু" এবং "কানবাথু পোয়ের" মতো আসন্ন চলচ্চিত্রে অভিনয়ের জন্য চুক্তিবদ্ধ হন।  
মালায়ালম ছাড়া তিনি অন্যান্য অনেক ভাষাভাষীর ছবিতে অভিনয় করেছেন যাদের মধ্যে উল্লেখযোগ্য, কন্নড় চলচ্চিত্র "কাভাচা", হিন্দি চলচ্চিত্র "দ্য বডি" এবং তামিল চলচ্চিত্র "কানবাথু পোই" ।
মীরা (মালয়ালম অভিনেত্রী)

মীরা একজন ভারতীয় অভিনেত্রী যিনি নব্বইয়ের দশকে তামিল - এবং মালায়ালাম ভাষার ছবিতে নায়িকার চরিত্রে অভিনয় করেছেন। মীরা সহ-অভিনেত্রী হিসেবেও কাজ করেছেন। তিনি "সুখম সুখকারম", "কোত্তাপুরে কুট্টুকুডুম্বাম" এবং "আম্মা আম্মাইয়াম্মা" চলচ্চিত্রে অভিনয়ের জন্য সবচেয়ে বেশি পরিচিত।
অভিনেত্রী মীরা পরিচালক জে. সুরেশের সাথে বিবাহিত। 
মীরা তার সুদীর্ঘ অভিনয় জীবনে তামিল, তেলুগু ও মালয়ালম ভাষার চলচ্চিত্রে অভিনয় করেছেন। "ভায়ানাডান থাম্বান" (১৯৭৮), "রথিনির্বেদম" (১৯৭৮) এবং "সিন নম্বর সাত" (১৯৮৫) সিনেমায় তিনি শিশু শিল্পী হিসেবে অভিনয় করেছিলেন। এরপর তিনি বিভিন্ন চলচ্চিত্রে পার্শ্ব চরিত্রে অভিনয় করেছেন যাদের মধ্যে উল্লেখযোগ্য "ভেল্লাইয়া থেভান" (১৯৯০), "পেড্ডিন্টাল্লুদু" (১৯৯১), "সামি পোত্তা মুডিচু" (১৯৯১) এবং "মালাইচারাল" (১৯৯১)। 
"পোন্ডাট্টি সোনা কেট্টুকানুম" (১৯৯১) চলচ্চিত্রে তিনি মীনাক্ষী (মীনা) চরিত্রে অভিনয় করেছিলেন। এছাড়াও তিনি "চিন্না গাউন্ডার" (১৯৯২) চলচ্চিত্রে বদিভু চরিত্রে এবং "সামুন্ডি" (১৯৯২) চলচ্চিত্রে রাসাথি চরিত্রে অভিনয় করেছিলেন। 
মীরা "সুখম সুখকারাম / ইপাডিক্কু কাধল" (১৯৯৪) চলচ্চিত্রে জয়ার ভূমিকায় অভিনয় করেন, যা তার নায়িকা হিসেবে প্রথম চলচ্চিত্র। এরপর তিনি "থাই মানাসু" (১৯৯৪), "মুথাল পায়ানাম" (১৯৯৪), "থাটবুট থাঞ্জাভুর" (১৯৯৪), "ভীটাই পারু নাট্টাই পারু" (১৯৯৪), "মালাপ্পুরাম হাজি মহানায়া জোজি" (১৯৯৪) এবং "পরিণয়ম" (১৯৯৪) সিনেমায় অভিনয় করেন। 
১৯৯৫ সালে মীরা "শ্রীরাগম" চলচ্চিত্রে আম্মু চরিত্রে এবং "বাদিলি" চলচ্চিত্রে রাধার ভূমিকায় অভিনয় করেন। ১৯৯৬ সালে মীরা "পাদানায়াকান" চলচ্চিত্রে সীতার ভূমিকায় এবং "পরাম্বারাই" চলচ্চিত্রে পরিমলা চরিত্রে অভিনয় করেছিলেন। 
১৯৯৭ সালে মীরা "মানিক্য কূদারাম", "নগরপুরাণম", "কোত্তাপ্পুরাথে কূটুকুডুম্বম", "পূমারাথানালিল" এবং "গজরাজ মন্ত্রম" চলচ্চিত্রে অভিনয় করেন। ১৯৯৮ সালে মীরা "মন্ত্রী মালিকাইল মনসম্মতাম" চলচ্চিত্রে আশা লরেন্স চরিত্রে এবং "আম্মা আম্মাইয়াম্মা" চলচ্চিত্রে মায়ার ভূমিকায় অভিনয় করেন। 
১৯৯৯ সালে, "পোন্নু ভিটুক্কারান" সিনেমায় মীরা ইন্দু নামক চরিত্রের বোনের ভুমিকায় অভিনয় করেন। 
২০০০ সালে, মীরা "মেরা নাম জোকার" সিনেমায় শ্রীদেবী চরিত্রে অভিনয় করেন। তার পরের বছ্র ২০০১ সালে তিনি "যামিনী" চলচ্চিত্রে অভিনয় করেন।
দার আদিয়েল

দার আদিয়েল বা দার 'আদিইয়িল হলো মরক্কোর ফেজের পুরাতন মদিনা ফেস এল-বালিতে অবস্থিত একটি ঐতিহাসিক প্রাসাদ। এটি তালা'আ সেঘিরা রাস্তা থেকে দক্ষিণে জাক্কাক এল-বাগাল এলাকায় অবস্থিত।
প্রাসাদটি নির্মাণের সঠিক তারিখ অজানা, তবে এটি ১৭ শতকের শেষের দিকে বা ১৮ শতকের প্রথম দিকে নির্মিত হয়েছিল। প্রাসাদটির নামকরণ করা হয়েছে এর প্রথম দিকের অন্যতম মালিক আবদ আল-খালিক 'আদিয়িলের নামে। তিনি একজন ধনী ব্যবসায়ী ছিলেন যিনি আলাউইত সুলতান মৌলে ইসমাইলের (শাসনকাল ১৬৭২-১৭২৭) অধীনে ফেজে একজন "আমিন" (প্রোভোস্ট বা ম্যাজিস্ট্রেট) ছিলেন এবং তারপর তার পুত্র সুলতান মৌলে আবদুল্লাহর (শাসনকাল ১৭২৯-১৭৩৪) অধীনে শহরের গভর্নর হন। 'আদিয়িল পূর্বে ফান্ডুক আল-নাজ্জারিন নির্মাণের জন্যও দায়ী ছিলেন। ১৭৪৭ সালে তাঁর মৃত্যুর পর বাড়িটি সরকারের সম্পত্তি হয়ে যায় এবং ১৯ শতকে এটি রাষ্ট্রীয় কোষাগারের অফিস হিসেবে ব্যবহৃত হতে থাকে। শহরের জন্য এখানে মুদ্রা তৈরি করা হত এবং পরোক্ষ করের রাজস্ব কেন্দ্রীয় কোষাগারে পাঠানোর আগে এখানে সংগ্রহ করা হত।
১৯১২ সালে মরক্কোতে ফরাসি প্রটেক্টরেট প্রতিষ্ঠার পর এই বাড়িটি "সার্ভিস ডেস আর্টস ইন্ডিজেনেস" ("নেটিভ আর্টসের পরিষেবা/অফিস") এর আঞ্চলিক সদর দপ্তরে পরিণত হয়, যা তৎকালীন আলফ্রেড বেলের নির্দেশনায় ঐতিহাসিক ঐতিহ্যের অধ্যয়ন এবং সংরক্ষণের তত্ত্বাবধান করত। ১৯১৫ সালে দার বাথায় (ফেসের বর্তমান ঐতিহাসিক শিল্প জাদুঘর) স্থানান্তরিত হওয়ার আগে এর নিচতলাটি প্রথম স্থানীয় শিল্প জাদুঘর ("Musée d'Arts indigènes") হিসেবেও কাজ করত। এই সংস্থাটির পরবর্তী দুই পরিচালক প্রসপার রিকার্ড এবং মার্সেল ভিকেয়ারের অধীনে এই বাড়িটি একটি অফিস হিসেবে কাজ করে যাচ্ছিল। ১৯৮০-এর দশকে অবহেলার শিকার হওয়ার আগে এটি পরবর্তীতে আন্দালুসীয় সঙ্গীতের একটি সংরক্ষণাগারে পরিণত হয়।
ইউনেস্কোর সহযোগিতায় এবং ইতালীয় সরকারের অর্থায়নে সম্প্রতি বাড়িটি পুনরুদ্ধার করা হয়েছে। তারপর থেকে এটি একটি সঙ্গীত সংরক্ষণাগার হিসেবে তার কার্যক্রম পুনরায় শুরু করেছে এবং সাম্প্রতিক বছরগুলিতে ফেজের বিশ্ব পবিত্র সঙ্গীত উৎসবের অন্যতম স্থান হিসেবে কাজ করেছে।
এই বাড়িটিকে ফেজের সবচেয়ে সুন্দর এবং সুসংরক্ষিত গার্হস্থ্য স্থাপত্যের উদাহরণগুলির মধ্যে একটি হিসাবে বিবেচনা করা হয়। এর যার স্থাপত্যের সাথে পূর্ববর্তী সাদিয়ান এবং মেরিনিড যুগের বাড়িগুলির স্থাপত্যের মিল রয়েছে। এটি দুই তলা বিশিষ্ট এবং অনেক ঐতিহ্যবাহী মরক্কোর বাড়ির মতো এটি একটি প্রধান উঠোনকে কেন্দ্র করে তৈরি। রাস্তা থেকে একটি বাঁকা পথ দিয়ে এটি প্রবেশ করা যায় যা সরাসরি উঠানে যায়। বাড়ির কেন্দ্রবিন্দু হিসেবে উঠোনটি মার্জিতভাবে সাজানো এবং সমৃদ্ধভাবে সজ্জিত। এর মাঝখানে একটি ঝর্ণা এবং এর চারপাশে একটি দ্বিতল গ্যালারি রয়েছে। কাঠের উপাদান এবং স্টুকো অলংকরণের মাধ্যমে গ্যালারিটি উজ্জ্বলভাবে ফুটে উঠেছে, সেইসাথে এর কিছু স্তম্ভের মধ্যে "জেলিফিশ" -সজ্জিত দেয়াল ঝর্ণাও রয়েছে। নিচতলা এবং উপরের তলায় উঠোনের চারপাশে সাজানো চারটি কক্ষ রয়েছে এবং গ্যালারি থেকে প্রবেশ করা যায়।
হালিল হামিদ পাশা

হালিল হামিদ পাশা, যিনি খলিল হামিদ বাশা (১৭৩৬–১৭৮৫) নামেও পরিচিত, ছিলেন ৩১ ডিসেম্বর ১৭৮২ থেকে ৩০ এপ্রিল ১৭৮৫ পর্যন্ত উসমানীয় সাম্রাজ্যের প্রধান উজির। ১৭৮৪ সাল থেকে তিনি বিদেশী বিশেষজ্ঞদের, বিশেষ করে ফরাসি বিশেষজ্ঞদের, উসমানীয় সাম্রাজ্যে আমন্ত্রণ জানানোর ক্ষেত্রে বিশেষভাবে গুরুত্বপূর্ণ ভূমিকা পালন করেছিলেন।
ফলস্বরূপ, নৌযুদ্ধ এবং দুর্গ নির্মাণে উসমানীয় নৌবাহিনীকে প্রশিক্ষণ দেওয়ার জন্য ফরাসি মিশনগুলি উসমানীয় সাম্রাজ্যে প্রেরণ করা হয়েছিল। ১৭৮৯ সালে ফরাসি বিপ্লবের আগ পর্যন্ত, প্রায় ৩০০ জন ফরাসি আর্টিলারি অফিসার এবং ইঞ্জিনিয়ার উসমানীয় সাম্রাজ্যে আর্টিলারি ইউনিটগুলিকে আধুনিকীকরণ এবং প্রশিক্ষণের জন্য সক্রিয় ছিলেন।
ইয়াকুব সেমিল

ইয়াকুব সেমিল ( ; ১৮৮৩–১৯১৬) ছিলেন একজন উসমানীয় বিপ্লবী ও সৈনিক, যিনি ১৯১৩ সালের অটোমান অভ্যুত্থানের সময় নাজিম পাশাকে হত্যা করেছিলেন। 
ককেশাস অভিযানের সময়, সারিকামিশের যুদ্ধের মতো রাশিয়ানদের বিরুদ্ধে বেশ কয়েকটি যুদ্ধে উসমানীয় সেনাবাহিনীর পরাজয়ের পর ইয়াকুব সেমিলের নেতৃত্বে সৈন্যরা আর্মেনীয়দের উপর প্রথম কয়েকটি বড় গণহত্যা চালায়। 
১৯১৬ সালে, তাকে গ্রেপ্তার করা হয়, মৃত্যুদণ্ড দেওয়া হয় এবং মৃত্যুদণ্ড কার্যকর করা হয়।